Aukera beste zailtasun

Herrialdearekiko interesa apur bat apaldu egin den arren, erreferentziazko merkatua da Brasil oraindik ere euskal enpresentzat. Hala, askok zabaldu dituzte ekoizpen lantegiak han.


Azpeitian Sare Eguna antolatu dute maiatzaren 19rako, 'Motxilak erantzi, egin jauzi' lelopean

Azpeitiko Sarek "euskal presoen sakabanaketak eta urruntze politika sistematikoak" dituen ondorioak salatuko ditu

Azpeitiko Sare Egunaren aurkezpena, Sanagustin kulturgunean (Nerea Uranga). Sare Eguna antolatu du maiatzaren 19rako Azpeitiko Sarek, Motxilak erantzi, egin jauzi lelo hartuta. Egun guztirako egitaraua osatu dute askotariko ekitaldiekin, euskal presoek jasaten dituzten "sakabanaketak eta urruntze politika sistematikoak" hainbat ondorio eragiten dutela salatzeko, eta "euskal presoen seme-alabek beren gurasoen ondoan hezteko duten eskubidea" aldarrikatzeko. Besteak beste, kros herrikoia, umeen kros txikia, paella txapelketa, herri bazkaria, manifestazioa eta kontzertuak izango dira. Gaur eguerdian aurkeztu dituzte egun hori eta horren bueltan antolatutako ekitaldiak, Sanagustin kulturgunean. "Azpeitian badugu motxiladun ume bat, Joseba Segurola presoaren urtebeteko alabatxoa. Eta, beste hamabost adin txikiko azpeitiarrek ere, beren senideak bisitatzeko bidaia luzeak egin behar izaten dituzte Alacant, Mont de Marsan eta Lannemezaneko espetxeetara". Egoera horrek, haur horiei eskola orduak eta eskola kanpoko jarduerak galtzea eta neke fisikoa eta psikologikoa eragiten dizkiela salatu du Sarek. Horrez gain, bidaia horietan auto istripu eta ezbehar bat baino gehiago gertatzen dela kritikatu du. "Dispertsio politika martxan jarri zutenetik, 400 ezbehar baino gehiago izan dira errepideetan eta hamasei pertsonek galdu dute bizia presoak bisitatzera zihoazenean". Presoen senide diren adin txikikoek "bizi duten injustizia" hori herriratzeko, azken hilabeetan hainbat ekimen egiten ari da Azpeitiko Sare: "Adin txikikoekin harremana duten eragile, instituzio zein adituei egoeraren berri eman diegu. Gure helburua, injustizia honen inguruan hausnartzera bultzatzea izan da. Ideologiaz haratago, ezberdinen artean injustizia honekin bukatzeko pausoak eman nahi ditugu, elkarlanean eta ume hauen egoera erdigunean jarrita". Azpeitiko Sarek aipatu du baita ere, ETAren amaieraren ondoren "euskal presoen egoera aldatzeko dinamika berriak zabalduko dira, eta Saretik, elkarlanean, horiek indartzeko ahaleginean arituko gara". Sare Eguneko egun osoko egitarauaz gainera, beste ekintza batzuk ere antolatu ditu Sarek: atzo, Motxiladun umeak dokumentala ikusteko ehun ikasle inguru bildu ziren Sanagustinen. Horrez gain, maiatzaren 10etik 13ra Motxiladun umeak erakusketa jarriko dute Sanagustin kulturgunean. Maiatzaren 10ean, goizean, aurkeztuko dute erakusketa hori, eta maiatzaren 13an ekitaldi bat egingo dute bertan bertso, musika eta ipuin kontaketarekin. Sare Egunerako antolatutako helduen Kros herrikoian eta Paella Txapelketan parte hartzeko izena emateko epeak zabalik daude, eta bazkari herrikoirako txartelak ere salgai jarri dituzte. Horiez gainera, Sare Egunerako kamisetak saltzen ipini dituzte Orkatzen.

Sare Eguna: maiatzak 19, larunbata. 11:00. Kros herrikoia, plazatik irtenda. Izena emateko tokiak: Azkoitian Elkargunean eta Azpeitian Aitzaki kirol dendan, Igerilekuan eta Orkatzen. Internetez: kirolprobak.com webgunean. 11:30. Umeen Kros Txikia. Ez dago izena eman beharrik. Alde Zaharrean itzuli bat egingo dute, Ekaintxouk animatuta. 12:00. Ekaintxou ikuskizuna, dantza eta jolasak. 13:00. Paella Txapelketa, plazan. Parte hartzeko izena emateko tokiak: Orkatz eta Sanagustin kulturgunea. Maiatzaren 14rako eman behar da izena. 14:30. Herri bazkaria, Berdura plazan. Bazkaritarako txartelak daude salgai Orkatzen eta Sanagustinen. Bazkal ondoren, umeentzako gunea. 18:00. Manifestazioa, plazatik irtenda. Manifestazioaren bukaeran, polka erraldoia dantzatuko da plazan, Erokomeri taldeak girotuta. 22:30. Kontzertuak: Erokomeri eta Hesian.


Berotze globalaren muga urte gutxi barru gaindituko da, NASAren ustez

Klima larrialdiaren «mehatxu existentziala» dela eta, «gizateria guztiaren etorkizuna bermatzeko neurri ausartak» eskatu ditu espazio agentziak


Lapurreta egin dute Egiako farmazia batean, gezurrezko pistola bat erabilita

Ertzaintzak 23 urteko gizon bat atxilotu zuen atzo Egian, farmazia batean gezurrezko pistola batekin 400 euro baino gehiago lapurtzea egotzita. Ertzainak lekura iritsi zirenean, lapurreta egin zuen pertsonaren deskribapenari buruzko informazioa bildu zuten, eta jakin zuten pistola bat erabili zuela lokaleko saltzailea beldurtzeko eta dirua lapurtzeko.

Jarraian, agenteek inguruko kaleak miatu zituzten, minutu gutxi batzuk baino ez baitziren igaro lapurreta gertatu zenetik. Inguruak aztertzen ari zirenean, ustezko lapurraren deskribapenarekin “guztiz bat” zetorren gizonezko bat aurkitu zuten, eta gizonezkoak polizia ikusi zuenean, trenbideko eremu batean ezkutatu zen. Patruilak pertsona hori atzematea lortu zuen, eta arropen artean ezkutatuta aurkitu zioten gezurrezko arma.

Gizona atxilotu egin zuten beldurra erabiliz lapurreta egitea leporatuta, eta Ertzaintzaren egoitzara eraman zuten zegozkion polizia-eginbideak hasteko. Atxilotuak hainbat polizia-aurrekari ditu, eta espero dute goizean zehar jarriko dutela Donostiako Guardiako Epaitegiaren eskuetan.

Ertzaintzak ikertzen jarraitzen du, gertaeretan beste pertsona bat ere inplikatuta dagoen argitzeko.


Olea eta Txakartegiren lanak, Lekeitioko Eskolape aretoan

Nerea Olea eta Nere Txakartegi lekeitiarren lanak ikusgai egongo dira astelehenetik [uztailak 19] domekara [uztailak 25] Lekeitioko Eskolapeko aretoan. Lehen aldiz, Lekeitioko Udalak antolatzen duen Udako Arte Erakusketan parte hartuko dute herriko artista biek.

Bakoitzak bere lanak aurkeztuko ditu, Oleak argazki gainean egindako olioak, eta akrilikoan egindako pintura abstraktu zein figuratiboak Txakartegik, baina erakusketari jarri dioten izenak aurreratzen duen modura (Lanak lotzen) bien lanen arteko lotura bilatuko dute erakusketan. “Erakusketa bera muntatzea ariketa bat izatea bilatu dugu, ikusteko zelan funtzionatzen duten norbere lanak beste batzuen ondoan eta baita beste zentzu bat emateko gure lanari”, azaldu du Oleak. “Erakusketan edukiko dugun espazio hori antolatuko dugu bion lanak lotzeko aprobetxatzeko eta gure lana gehiago ezagutzeko”, gaineratu du Txakartegik.

Nerea Oleak erakusketan jarriko duen lanetako bat. Argazkia: Nerea Olea

Azken hilabeteetan egindako lanak jarriko dituzte ikusgai. “Erakusketara aurkeztu ginenean ez geneukan zehaztuta zeintzuk lan erakutsiko genituen, gerora egiten joan garen lanak aurkeztea erabaki dugu”. Bientzako lehenengo erakusketa izango da, eta elkarregaz egitea erabaki dute. Izan ere, urte osoa eraman dute biek elkarregaz, ikasten, bizitzen…

Astegunetan 18:00etatik 21:00etara egongo da zabalik erakusketa, baina, bariku, zapatu eta domeka goizetan ere zabaldu nahi dute.

Nere Txakartegik erakusketan jarriko duen lanetako bat. Argazkia: Nere Txakartegi


Uria eta Aizpuru hirugarren, Igeriketa Egokituko Gazteen Espainiako Txapelketan

Lander Uria eta Iker Aizpuru. (Izarraitz Igeri Elkartea) Lander Uria eta Iker Aizpuru igerilari azpeitiarrek Igeriketa Egokituko Gazteen Espainiako Txapelketa jokatu dute asteburuan. Azpeitiko Izarraitz Igeri Elkarteko bi kideak Euskadiko selekzioarekin aritu ziren larunbatean eta igandean Valdemoron (Madril, Espainia), eta hirugarren postua lortu dute sailkapen orokorrean.


Alderray, pertsonaia ehiztari eta istorio kontalaria oholtzan da

Patxo Telleriak idatzi eta zuzendu du 'Alderray' antzeslana.

Mikel Martinez da protagonista nagusia, Sandra Fernandez Agirre morroiarekin.

Alderrayk bizitza darama kalean pertsonaia bereziak topatu eta kale kantoietan haien istorioak kontatzen, borondatearen truke. Morroia elkartu zaio haren eginkizunak liluratuta. Edo beharbada, ez da hori arrazoi nagusia...


Albiste izango dira: Abenduko enplegu datuak, Barakaldoko hilketa saiakera eta okindegien protesta

Gaurkoan albiste izango direnen laburpena, hitz bitan.

Honako gai hauek hartuko dituzte gaur, urtarrilak 3, hedabideetako lerroburu nagusiak:

- Abenduko enplegu datuak: Espainiako Gobernuko Lan, Migrazio eta Gizarte Segurantzako Ministerioak joan den abenduko langabezia datuak eta 2022an pilatutakoak jakinaraziko ditu.

- Barakaldoko hilketa saiakera: Barakaldoko Zuazo auzoan seme-alabak hiltzea egotzita atxilotutako emakumeak lehen gaua izan du gaur Bizkaiko espetxean, bart erabaki baitu epaileak hura kartzelatzea. Bestalde, egonkor bada ere, erietxeratuta jarraitzen dute 9 urteko bi adingabeak.

- Okindegien protesta: Espainiako Estatuko okinek protesta sinbolikoa egingo dute eguerdian (12:00etatik 12:15era) euren labeak itzalita. Mobilizazio horren bidez, dirulaguntzak eskatuko dizkiote Espainiako Gobernuari, ekoizpen kostuak igo zaizkiela eta.


[Bideoa] Oiartzunen ekoiztutakoa ezagutzera deitu dute

HemenGuk-en aterkipean elkartzen diren ekoizleek bigarren azoka egingo dute bihar, urriak 1. Done Eztebe plazan hamalau elikagai ekoizle elkartuko dira, 10:00etatik 14:00etara.

Bertara joatera gonbidatzeko (eta produktuak erosteko), bideo bat osatu dute.


"Gasteizek gaitasun handia du herriei kalte egiteko eta on egiteko"

Arabako lurralde-aniztasunean eta landatarren eta kaletarren arteko hibridazioan sakontzea proposatzen du XXI. mendeko landatartasun berriari buruz Eusko Ikaskuntzako Lurralde Orekako taldeak aurkeztu duen lanak. Landa-eremuari buruz sortzen ari den kontakizun berria nabarmendu dute ikertzaileek.

Europa osoan herri txikien inguruko pertzepzioa aldatzen ari da, eta XXI. mendekoak diren baloreei lotutako elementu berriak agertzen ari dira. Landaren eta hiriaren arteko dikotomiaren apurketa, kasu, edo komunitate iraunkorraren kontzeptua agertu dira, besteak beste. Arabako Diputazioaren enkarguz, Eusko Ikaskuntzak landatartasun berri horri buruzko ikerketa lan mardula egin du, eta emaitzak eta gomendioak aurkeztu dituzte iragan astean ekitaldi batean. Imanol Esnaola (Lezo, 1971) Eusko Ikaskuntzako Lurralde Orekako lantaldearen zuzendari zientifikoak azaldu duenez, landatartasunak balio berri bat bezala garrantzia hartuko badu, "Araba abiapuntu hobeago batetik abiatzen da beste lurralde batzuk baino".

Landatartasun berriaren kontzeptua jaso duzue 'Herrietan eta landa-eremuan bizitzearen aldeko ahotsak' txostenean. Paradigma aldaketaz hitz egin duzu. Zer esan nahi du?

Eusko Ikaskuntzaren barruan ulertzen dugu XXI. mendean eta iraunkortasuna deitzen dugun horren barruan komunitateak ere iraunkorrak izan behar direla, ez klima bakarrik eta ez jarduera ekonomikoak bakarrik. Komunitate iraunkorraren ideiaren inguruan uste dugu, gainera, herri txikien inguruan dagoen kontakizuna aldatzen hasi dela, eta aldaketa horren atzean iraunkortasunari eta agian XXI. mendekoak diren baloreei lotutako elementu berriak agertzen ari direla. XX. mendera joango bagina, esate baterako, ikusiko genuke landaren eta hiriaren arteko dikotomia diskurtsibo bat, eta landa eremuaren gutxiespena, eta gainera, oso lotua dagoela nekazaritza industrializatuari edo oso intentsiboari. Eta, aldiz, XXI. mendean ikusten ari gara nolabait ere jarraitzen dutela inertzia zaharrek, baina inertzia berri batzuk ere ari direla pizten. Besteak beste, landa-guneetan bizitza kalitate hobeago bati lotutakoak eta abar. Eta lehendik datorren hori areagotzen da pandemiaren inguruan agertzen diren beste elementu batzuekin; adibidez hurbileko elikagaiak eskuratzearekin edo arazo batzuekin, zerbitzuak hurbil ez izatearekin, esaterako. Badago nolabaiteko fenomenologia zabal baten gurutzaketa eta egoera berri baten sorrera.

"Elikadura sortzeko gaitasuna gutxietsia izatetik urrun dago, bereziki pandemiaren ondoren"

Zer ezaugarri nagusi izango lituzke Araban landatartasun berri horrek?

Arabara begira jarri aurretik izaera dibulgatzaileko dokumentazio lan bat egin dugu, herritarrak ulertu dezan ere landatartasunak badaukala testuinguru bat, testuinguru politiko bat, soziala, mundiala eta europarra. Hor datu asko ematen ditugu ikuspuntu desberdinetatik, eta Araba nola osatu den, nola gorpuztu den ulertzeko lanak ere egin ditugu. Informazio hori zuzenean protagonisten ahotik jaso nahi genuen, eta 300 bat lagun inguru elkarrizketatzen saiatu ginen. Gehienak, esan bezala, tokian toki konpromisoa hartutako lagunak dira, bai, sindikalistak, kulturgintzako jendea, eragile sozialak, zinegotziak, irakasleak eta enpresariak. Hortik kontakizun bat atera dugu, bereziki herri txikietako errealitatea gorpuzteko lanean ari den jendearena. Gauza asko atera dira, baina nik azpimarratuko nituzke elementu pare bat. Horietako bat da izaera hibridoa. Hain zuzen ere, XX. mendea amaitu dugu landatartasunari uko egiten, eta Araban landatartasuna oso bizirik dago. Beharbada beste leku batzuetan dagoena baino biziago. Eta elementu hori nabarmendu behar da. Landatartasunak balio berri bat bezala garrantzia hartuko badu, segur aski Araba abiapuntu hobeago batetik abiatzen da beste lurralde batzuk baino. Hibridazio horri garrantzia eman diogu, ulertuz ere gaur egun ez dagoela izaera landatar petorik.

Landatarra eta kaletarra nahastuta daude Araban?

Bai. Nahasten dira, ez adierazpen errazetan, baina bai adierazpen konplexuetan. Era batera edo bestera denok dugulako hanka bat jarrita landari lotuta, jarduera kulturala edo gai biografikoa, nahiz eta etorkina izan eta etorri berria. Araban aisialdiaren parte handi bat hor dago, elikaduraren beste parte bat dago eta lanaren parte handi bat ere. Beraz, uste dugu hori elementu garrantzitsu bat dela.

Beharrak eta arrakalak ere azpimarratu dituzte elkarrizketatuek.

Zer behar den galdetzerakoan agenda oso ezagun bat ateratzen da, baina horien artean gai nabar- menena etxebizitzarena da, bizitzeko moduko lekuak eskuragarri behar dira. Eta hor badago, bai etorri berria izan edo bertako belaunaldi gazteak izan, erronka bat. Besteak beste, horrekin batera ere, zerbitzuen inguruko gaia agertzen da.

"Herri txikiak aisialdirako bakarrik bihurtzen badira, anulatu egingo dira"

Zerbitzuen falta?

Zerbitzuak duela ehun urteko egoerarekin alderatzen baditugu, orain badaude eskura eta agian zerbitzuena baino garrantzitsuagoak dira beste elementu subjektiboago batzuk, zerbitzuen garrantzia ukatu gabe. Zerbitzu berdinak izan behar baditut herri txikian ala hirian, zergatik joango naiz herri txikira? Beste zerbaitengatik da, ezta? Nolabait ere etxebizitzarekin lotutako gaia bada inportantea, garraioari lotutakoa ere hor dago, osasun zerbitzuei lotutako aldarria ere hor dago bereziki adin handia duen jendearen aldetik edo ume txikiak dituztenen aldetik. Badaude aldarri batzuk, aldarri garrantzitsuak, baina horrekin batera elementu subjektiboak ere badaude. Eta segur aski XXI. mendeak eskatzen du elementu subjektibo horiek ere elikatzea eta forma ematea, besteak beste, landa giroko herrietan bizitzea ez dagoelako soil-soilik nekazaritza industrialaren kulturari lotuta.

Baina lehen sektorea ardatza izaten jarraituko du?

Landa eremuak lehen sektorearekin daukan lotura berezkoa du. XXI. mendea imajinatzen dugunean hurbileko zerbitzuen ekosisteman pentsatu behar dugu, hurbileko elikaduraz ari gara esate baterako; eta duen aberastasunagatik Arabak Gasteizek, Donostiak, Iruñeak eta Bilbok osatzen duten laukian zeregin garrantzitsua izango du. Beraz, herri txikiek ere horri eutsi beharko diote. Besterik da elikadura lortzeko gaur egungo patroiak etorkizunean nola aldatuko diren. Adibidez, orain nekazaritza politika berriak aldaketa garrantzitsuak ekarriko ditu eta segur aski aldaketa horiek ez dira errazak izango hasiera batean hainbat nekazarirentzat. Baina, edozein kasutan hori balio bat da, ondasun bat da, ondarea da eta elikadura sortzeko gaitasuna une honetan gutxietsia izatetik urrun dago, bereziki pandemiaren ondoren. Pandemiaren ondoren inork ez dio ezikusiarena egiten gaitasun estrategiko bati, eta kasu honetan elikadura sortzeari. Oraindik bide luzea dago egiteko, baina herri txikiek eta landa-guneak arreta handiz zaindu beharko dute.

Oraindik estereotipo asko gainditu beharra dago? Nola begiratzen da landa eremura?

Diskurtsoa jaso eta gero jo dugu aztertzera nola irudikatzen den, eta nola irudikatzen den besteak beste idatziz. Eta hor badaude estereotipoak, batzuetan nahi baduzu behartuak; hedabideen kasuan, albiste bat eman behar dute eta gaurkotasunezkoa bihurtu behar dute, eta gai batzuk, gai mingarriak, errazago bihurtzen dira albiste. Desoreka handiek ere errazago justifikatzen dituzte aldarriak, administrazioaren ikuspegitik edo herri mugimendu baten aldetik. Beraz, hor badago dinamika komunikatibo bat nabarmen- tzen dituena askotan alderdi negatiboak. Eta, beste alde batetik, badaude dinamika positiboagoak ere non positiboa dena transmititzeko grina dagoen. Badaude joera kontraesankorrak, baina egia da estereotipoen gaiak pisu handia duela oraindik, gertatzen den guztiak estereotipoak indartzen dituelako edo ahultzen dituelako, eta orain arte behintzat indartu egin ditu. Horregatik, behin azterketa amaituta, estilo liburu bat landu dugu eta hor jaso dugu estereotipoak ez erabiltzea, paternalismorik ez erabiltzea... Eta, aldiz, sustatzea herri txikien ikusgaitasuna, jarduerak, errealitate arruntak islatzea.

"Lurralde-aniztasuna tratatu behar da errespetuz eta modu bateratzailean"

Hiritik begiratzen da kasu gehienetan landa eremura, eta bertatik eraikitzen da kontakizuna.

Hiritik begiratzen delako, hedabideek badute ahalegin berezi bat egin beharra, hori azaleratzen. Berdin mugimendu sozialek, haiek zaindu behar dute haien gogoeta kritikoa transmititzeko modua, baina ez gaizki egiten dutelako, baizik eta egunero oreka horretan mugitzen direlako. Eta berdin ere alderdi politikoak eta administrazioak. Hor etengabeko eginkizun bat dago. Lurraldean Gasteiz bera bere baitan ez da ezer; eta Gasteizek gaitasuna dauka herri txikiei kalte egiteko, eta handia, baina baita on egiteko ere. Orduan, lurralde aniztasuna aitortzen bada, bideratu ditzagun gure praktika soziokulturalak eta sozioekonomikoak on egiteko eta ez kalte egiteko. Udalerri txikiak aisialdirako bakarrik bihurtzen badira, anulatuko dira.

Herri txikiak hiriaren parke tematikoak bilakatzeko arriskua dago?

Edo ulertzea herri txikiak hiriaren hedadura bat balira bezala. Ez, ez, herriek ere badute bere identitatea, badute bere erabaki organoa, badituzte bere lehentasunak, bere ametsak, eta nolabait ere badira nor, baina nor izate horretan kanpotik –nahita edo nahi gabe– eragiteko egon daitezkeen makro joerak ere autokritikoki begiratu behar ditugu kaletarrok.

Gomendioak ere egin dituzue aurrera begira.

Oraindik ere eztabaida asko falta da, eta guk esan dugunak aldaketa asko izango ditu praktikaren bitartez. Guk mahai gainean jarri dugu bide bat, eta bide horrek oinarri bat dauka: lurralde-aniztasuna tratatu behar da errespetuz eta modu bateratzailean. Eta ezin da ezikusiarena egin, ezikusia egiteak dakarrelako, hain zuzen ere, handiak txikia zapaltzea eta txikia ezkutatzearekin batera desagerraraztea. Lekua egin dezagun hori guztia beti kokatuz XXI. mendean eta Arabak topatu behar duen iraunkortasun batean. Iraunkortasun horrek behar duelako landa-gune bat, hain zuzen ere elikadura delako, ur garbia delako, osasuna delako, bizilekua delako, kultura delako, komunitatea delako... Abiapuntu hobea du Arabak, baina abiapuntua landu egin beharko du.

Herri txikiak nola bilakatu protagonistak?

Herri txikiek erabaki behar dute, eta eragile sozialek eta instituzionalek lagundu. Bolantea hartzen utzi behar zaie. Hor badago elementu bat gure txostenean azpimarratzen duguna, eta da herri txikiek bizi duten deskapitalizazioa. Gazteak galtzen ari baldin bazara, galtzen ari zara garai berrietara eramateko indarra. Orduan, herri txikietan segur aski gobernantza formulak berritzeaz eta gaur egun daudenak indartzeaz gainera, egitura horiek eta proiektu berriak lideratuko dituzten gazteak erakartzeko lana egin beharko da. Eta hor dago ikasgai garrantzitsu bat, eta hori egiteko kontsentsurik gabeko edo lankidetzarik gabeko formularik ez dago; herri txikietan ezin daiteke zatikatuta aurrera egin, kohesioa eta lankidetza gradu altuak eskatzen ditu.

Irudikatu daiteke Araba orekatuago bat? Nolakoa izango litzateke?

Araba orekatu bat nolakoa izan beharko litzatekeen esatea erreparoa ematen dit arabarra ez naizelako, baina bai, esate baterako, nire iritzian, Araba orekatuago batek eskatuko lukeena da Gasteiz hiriburua eta gainerako kuadrillen artean dauden lotuneak indartsuagoak izatea. Alegia, nolabait ere bide horretan erdian dauden hainbat herri, Agurain kasu, indartu eta hauen bitartez bere inguru hurbila biziberritu. Nik hor ikusten dut geltoki garrantzitsu bat. Eta bigarrenik, Araba orekatuago batean ikusten dut Arabako biztanleria lurralde orekarekin konprometituta, bai bertako baserritarren eta ekoizleen eskaintza egun baino maila handiagoan baliatzen, bai bizitza proiektuak herri txikietan egiten, izan urte batzuetan edo izan betiko; kalearen eta herrien artean herri txikietako proiektuekin lankidetzan aritzen... Eta ikusten dut beharrezko izango dela konpromiso sozialen sare eta zubi trinkoagoak, abiapuntua ona izanda. Hori izango da XXI. mendean erronka.


Haurtzaroaren denboratasuna

Celine Sciammak bi neskatoren arteko harremana du ardatz 'Petite maman' bosgarren filmean. Amets giroa, iraupen laburra eta soiltasuna erabili ditu hari narratiboa ehuntzeko


Arabiarrak dira gure gizarteko kolektibo zaurgarriena

Emakume arabiar askok, zapia eramate hutsagatik jasaten dituzte eraso eta irainak. Lanpostuak lortzeko, oztopo handiak dituzte. Eta etxebizitza lortzea, geroz eta zailagoa da beraientzat.


Bizkaiko Ostalaritzako sindikatuek positibotzat jo dute hitzarmen berri baten aldeko lehenengo greba eguna

Bizkaiko Ostalaritzan lan-hitzarmena berritzearen alde deitutako bi greba egunetako lehenengoaren balorazio "oso positiboa" egin dute ELAk, LABek, CCOOk eta UGTk ostegun honetan. Sindikatuen arabera, jarraipena "oso garrantzitsua" izan da, batez ere hoteletan.


Hemen da Nahia 2.0!

14 urte pasa dira Nahia kanta ezagutu genuenetik eta orain, 2021eko bertsio eraberritua prestatu dugu taldearekin elkarlanean.

NAHIADANCE taldeko Arkaitz Basterrari uda honetarako Nahia abestiaren moldaketa sortzea proposatu genion. Erronkari eutsi eta iada gure artean da Nahia 2.0. Bertsio originalaren esentziari uko egin gabe, garai hauetara egokitutako abestia aukeztu digu 2007an lehen aldiz irratian abestia jarri zuen Unai Goiko DJak. Gozatu!


Easo kaleko Dbusen geltoki bat lekuz aldatu dute

Dbusek jakinarazi duenez, gaurtik aurrera Easo kaleko 9. geltokia 27. zenbakira lekualdatu dute. Honako autobus lineei eragiten diete: 19. Aiete-Bera Bera, 31. Intxaurrondo-Ospitaleak-Altza, 36. San Roke-Aldakonea eta 37. Rodil-Zorroaga.

Bestalde, Portueneko obren eraginez, 18. Seminarioa autobus linean aldaketak egingo dituzte ekainaren 14tik aurrera. Gutxi gorabehera bi asteko iraupena izango dutela esan du Dbusek. Seminarioaren norabidean, Mikeletes 4 geltokia Pio Baroja 4ra lekualdatuko da. Era berean, Portuene 20 (1) eta Portuene 49 geltokiak Palacio kalea eta Donosti Zahar kaleen arteko bidegurutzean dagoen behin-behineko zutoinera eramango dira. Horrez gain, Portuene 2 eta Gantxegiko geralekuak kendu egin dira. Gipuzkoa Plazarako norabidean, Palacio eta Mikeletes 1 geltokiak Pio Baroja 5era lekualdatzen dira. Portuene 20 (2) eta Portuene 21eko geralekuak ezabatu egingo dira.


Realak garaipena lortu du Granadaren aurka, emaitza iraulita

Talde txuri-urdinak 2-3ko emaitzarekin irabazi du Carmenes zelaian jokatu duen Santander Ligako 6. jardunaldiko partida. Imanolek zuzentzen duen taldea galtzen hasi da, baina aurkariaren hasierako golari buelta ematea lortu du.

Realak garaipena lortu du Granadaren aurka (2-3) Carmenes zelaian ostegun honetan jokatu duen Santander Ligako seigarren jardunaldiko partidan. Hiru puntuak lortuta, talde txuri-urdina hirugarren da sailkapenean 13 punturekin, Real Madril liderrarekiko hiru puntura.

Norgehiagoka erritmo biziarekin hasi da, eta Realak izan du lehen abagunea bosgarren minutuan; hala ere, Maximiliano atezainak txuri-urdinen gola eragotzi du, Sorlothek area barrutik egin duen jaurtiketa desbideratuta. Granadaren erantzun lau minutu beranduago iritsi da, eta talde andaluziarrak gola sartu du partidan izan duen lehen abagunean; Rochinak kornerra atera, Germanek errematea egin, eta Guevarak bere atean sartu du baloia (1-0).

Neurketa maldan gora jarri zaion arren, Realak berdinketa lortzeko abagunea izan du 11. minutuan, baina Sorlothen errematea kanpora joan da, oso gutxigatik. Ondoren, Granada izan da baloiaren jabe, baina atsedenaldira iritsi aurreko azken 15 minutuetan, talde txuri-urdinak lehia berdintzeko aukerak izan ditu: Maximiano atezainak erantzun ona eman dio Robert Navarroren jaurtiketari 33. minutuan, eta ,hurrengo jokaldian Mikel Merinok alferrik galdu du gola sartzeko aukera paregabea.

Reala atsedenaldira gol bateko desabantailarekin joan den arren, bikain ekin dio bigarren zatiari Imanol Alguacilek zuzentzen duen taldeak. Erasokor zelairatu dira txuri-urdinak, eta partida berdintzea lortu dute 52. minutuan; Realak kornerra atera, eta Aritz Elustondok banakoa jarri du markagailuan (1-1), penalti puntuan egin duen errematea sare barrura bidalita.

Granadak azkar erantzun du gola hartu ostean, eta berriro aurrea hartzeko aukera izan du, baina Nevak boleaz egin duen errematea kanpora joan da. Andaluziako taldeak bigarren gola sartzeko abagune argia izan du, barkatu egin du, eta Realak 2-1ekoa sartu du Mikel Merinoren bidez, 60. minutuan; Oyarzabalek jaurtiketa egin du area kanpotik, Domingos Duartek desbideratu du, baloia solte geratu da area barruan, eta Merinok ez du barkatu aurkariaren ate aurrean.

Pozak, ordea, hamar minutu besterik ez dio iraun Realari, 70. minutuan Guevarak falta egin baitio area barruan Baccari, epaileak penaltia adierazi du, eta Luis Millak binakoa (2-2) jarri du markagailuan, penaltiz Ryan atezaina gaindituta.

Partidaren azken txanpan bi taldeek erasora jo dute, garaipena lortzeko helburuarekin. Lehia horretan Reala atera da garaile, Aritz Elustondok gola sartu (2-3) baitu 82. minutuan; Januzajek area barruan egin duen errematea Maximiano atezainak desbideratu du, balioa Elustondok jaso, eta jokalari txuri-urdinak egindako jaurtiketak Granadako atezaina gainditu du.

Amaierako minutuetan Realak ondo eutsi dio Granadari, ez dio aurkariari aukerarik eman, eta hiru puntuak eskuratu ditu.

Fitxa teknikoa:

2. Granada: Maximiano; Arias, Domingos Duarte, German, Carlos Neva; Gonalons, Luis Milla, Montoro; Rochina (Bacca, 66. min), Machís (Antonio Puertas, 24. min) eta Luis Suarez.

3. Reala: Ryan; Zaldua (Zubeldia, 76. min), Aritz, Le Normand, Aihen; Guevara, Navarro (Valera, 6. min5), Merino; Portu (Januzaj, 65. min), Oyarzabal (Zubimendi, 76. min) eta Sorloth (Lobete, 76. min).

Golak: 1-0, (9. min) Germán. 1-1, (52. min) Aritz. 1-2, (60. min) Mikel Merino. 2-2, (70. min) Luis Milla 2-3, (82. min) Aritz.

Epailea: Pizarro Gomez. Txartel horiak atera dizkie Luis Suarez (28. min), Rochina (36. min), Domingos Duarte (50. min), Arias (64. min) eta German (72. min) Granadako jokalariei, baita Le Normand (72. min) Realeko futbolariari.


"Lurra eman" eskulturaren inaugurazioa

Ordua: 12:30.

Tokia: Bizkarreko parkea.

Zehaztasunak: Jokin Eizagirre herritarrak ondutako "Lurra eman" eskultura inauguratuko dute Bizkarreko parkean, "covid19-aren ondorioz hil diren edo sufritu duten herritarrak oroitzeko". Oroimenerako gunea izango da aurrerantzean.

Antolatzailea: Usurbilgo Udala.


Hiru lagun hil dira Herbehereetan izandako bi tiroketatan

Tiroketak Rotterdamen izan dira, eta pertsona bakarrak egin dituela uste du Poliziak. 32 urteko gizon bat atxilotu dute. Hildakoetako bat adingabea zen.

Hiru pertsona hil dira Rotterdamen (Herbehereak) bi tiroketatan. Poliziak 32 urteko gizon bat atxilotu du egilea izan daitekeelakoan. Oraingoz, egile bakarra izan delako susmoa dute.

Tiroketak Erasmus Unibertsitatean eta handik gertutako etxebizitza batean izan dira. Lehenengoan, 46 urteko irakasle bat hil da. Etxebizitzan, berriz, 39 urteko emakume bat eta haren 14 urteko alaba. Hasieran, gaztea ospitalera eraman dute, larri zaurituta, baina handik ordu batzuetara hil dela jakinarazi du Poliziak. Hiltzaileak sutea piztu du bi eraikinetan, haietatik atera ostean.

Poliziak 14:25 inguruan izan du bi tiroketen berri, eta, handik bi ordu ingurura, jakinarazi du susmagarri bat atxilotu dutela. Gizona Erasmus Unibertsitateko ikaslea da, eta lehendik zigortua izan zen animalien kontrako abusuagatik.


‘Arrankudiaga-Zollo’ izendapena onartu dute bi herriek osatzen duten udalerriarentzat

Atzo hartu zuten erabakia Bizkaiko Batzar Nagusietan, prozesu luze baten ondoren.

Atzo onartu zen ‘Arrankudiaga-Zollo’ izena Bizkaiko Batzar Nagusien osoko bilkuran. Gauzak hala, aurrerantzean horrela deituko da ofizialki bi herriek osatutako udalerria.

Txutxi Ariznabarretak oharra plazaratu du “prozesu luze” horren nondik norakoak azaltzeko. 1968. urtera arte bi herriak “guztiz independienteak” izan zirela azaldu du egungo alkateak. “Urte horretan Arrankudiagan, Arakaldon eta Zollon udal-idazkari bera zegoenez, hiru udaletako kudeaketa administratiboa era bateratuan Arrankudiagako udaletik egitea proposatu zen. Proposamena onartu egin zuten Arrankudiaga eta Zolloko udalbatzek, eta ezezkoa eman zuen Arakaldokoak”.

Kudeaketa bateratu hori egiteko, “Fusio Administratiborako Estatutua” onartu zuten. “Auzotarren Juntak eratu zituzten, bi herrien ondasunak (herri basoak, eraikinak…) kudeatzeko. Baina entitate munizipal bakarra sortu zen, hau da, bi herri eta udalerri bakarra”, zehaztu du alkateak. Bere garaiko testuinguruan kokatu du erabakia: “Anexioen garaiak ziren, aginte politiko-administratibotik bultzatuta, baina kasuan honetan fusio administratiboa burutu zen, eta ez anexioa”.

Erabaki hori “antidemokratikoa” izan zen, egungo gobernuburuaren aburuz. “Diktadura frankistaren garaiak ziren, alkate eta zinegotziak ez ziren hauteskunde bidez aukeratzen, eta goitik beherako egitura politikoaren ordezkariak ziren, ez herritarrenak”. Gainera, Zollorekiko “guztiz diskriminatzailea” izan zen emandako urratsa, entitate berri horri ‘Arrankudiaga Udala’ izena jarri zitzaiolako.

Asanblada Zollon

Egoera horretan iritsi da udalerria gaur egungo garaietara. 2019ko udazkenean asanblada egin zuten Zolloko bizilagunek, eta honakoa ebatzi zuten: elkarketa indargabetu eta herri bakoitzak berriro bere udala bereganatzea zela justuena. Baina gaur egungo legeriak ez du horrelakorik ahalbidetzen, Ariznabarretaren hitzetan. Horregatik ebatzi zuten izena, behintzat, “lehenbailehen” zuzentzea; hau da, Arrankudiaga eta Zolloko Udala izena modu ofizialean onartzea.

Udalari helarazi zioten eskaera hori. 2019ko abenduaren 30ko Udal Osoko Bilkuran onartu zuten aldaketa, aho batez. Bizkaiko Foru Aldundira bidali zuten orduan eskaera; eta, Ariznabarretaraen arabera, orduan hasi ziren “eragozpenak”, Foru Aldundiko Administrazio Publiko eta Erakunde Harremanetarako Sailaren partetik.

Gauzak hala, hasiera puntura itzuli zen prozesua. Zolloko batzarrean landu zuten berriro gaia, iazko apirilean. Erabakia berdina izan zen: herritarrek berretsi zuten ‘Arrankudiaga eta Zollo’ izena jarri nahi zutela, baina bigarren aukera bat ere jarri zuten mahai gainean, beste aukerarik ez balego: ‘Arrankudiaga-Zollo’ terminoa baliatzea, ‘eta’ lokailua gidoi bategatik ordezkatuta.

“Ondorengo hilabeteetan, hainbat batzar eta ahalegin egin ondoren, ez zen lortu blokeo egoera gainditzerik”, kontatu du alkateak, “Foru Aldundia espedientea artxibatu eta prozedura osoa bertan behera uzteko prest zegoela ikusita, Arrankudiaga-Zollo izena onartu eta proposamen berria Foru Aldundira bideratzea eskatu zion Zolloko Juntak udalari”. Modu horretan onartu dute izendapen berria.


Asteburuko futbol partidak

Orioko futbolariek lau partida jokatuko dituzte etxean datorren asteburuan, eta larunbatean izango dira denak.

Hau da asteburuko futbol kartelera:


Oier Alkorta eliteko pala finalera sailkatu da Olaberrian

OLABERRIA // Olaberriko eliteko pala txapelketaren finala igandean 12:30ean jokatuko da. Marcos Perez eta Oier Alkorta batetik, eta Alvaro Espartza eta Javier Intsausti bestetik lehiatuko dira. Lehengo asteburuan sailkatze-kanporaketetako lau partida izan ziren. Igandean, Idiazabalen jokatu behar izan ziren finalaurrekoak, Olaberrian itoginak zeudelako. Perez-Alkortak 35-28 irabazi zieten Arkaia-Mayori; eta Espartza-Intsaustik 35-25 Estefano-Galbeteri.


Gol sorta ederrak eginez agurtu dute denboraldia Baztango futbol talde nagusiak eta jubenilenak

Lehen mailara igotzeko faseko lehen kanporaketak gainditu dute Leitzako Aurrerako jubenilek

Denboraldiko azken partida jokatu dute asteburuan Baztango talde nagusiak eta lehen mailako jubenilak Giltxaurdin. Bi taldeek jautsiera fasea jokatu behar izan dute, baina biek maila mantenduko zutela segurtatua zuten eta biek gol sorta ederrarekin agurtu zuten denboraldia: nagusiek bortz gol sartu zituzten larunbatean eta jubenilek sei. Aurrerako jubenilek, berriz, lehen mailara igotzeko lehen kanporaketa gainditu zuten, Leitzan berdindu ondotik, larunbatean irabazi egin baitzuten Iruñean. Leitzako gazteak dira, beraz, oraindik denboraldia bukatu ez duten bakarrak.

FUTBOLA

Nafarroako maila autonomikoko jautsiera fasean

CD Baztan 5 (Iñigo Dendarieta, Ion Osakar, Angel Telletxea, Imanol Zoko eta Mikel Ariztia) – CA Valtierrano 1

Nafarroako jubenilen lehen mailako jautsiera fasean

CD Baztan 6 (Xuban Telletxeak 3, Imanol Goienetxe, Javier Egurrola eta Ander Zelaieta) – CD Ademar 1

Nafarroako jubenilen bigarren mailako igoera faseko lehen kanporaketako itzulikoa

CD Asdefor A 0 - Aurrera KE 1 (Adei Zubillaga). Bigarren kanporaketarako, final laurdenetarako sailkatu dira leitzarrak.

Nafarroako kadeteen bigarren mailako igoera fasean

CD Baztan 2 (beraien atean sartutako golak) – CDE Gares B 4


Iragana, orbana eta arantza


Algortako Inauteriak

Gaia: Musika


EAJk adierazpen askatasunaren inguruko "itun handi bat" eskatu du

EH Bildurentzat, Pablo Hasel espetxeratzea "gehiegikeria" da, eta Elkarrekin Podemosek protesta baketsuak "kriminalizatzea" kritikatu du. PSEk eta PPk erabaki judiziala defendatu dute.

Pablo Hasel raperoaren kontrako espetxe zigorrari buruz hitz egin dute legebiltzarkideek Radio Euskadiko "Parlemento en las Ondas" tertulian. Hasel bederatzi hilabeteko kartzela zigorra, sei urteko inhabilitazioa eta 30.000 euroko zigorra jarri diote terrorismoa goratzeagatik eta Koroari iraintzeagatik abestietan eta Twitterren, baita erabaki horren kontrako protesta biolentoak ere.

Luis Javier Telleria EAJko legebiltzarkidearen ustez, beharrezkoa da "itun handi bat" adierazpen askatasunari "limiteren bat jarri behar zaion" ikusteok, eta uste du gai horretan "Espainiar Estatuak defizit demokratiko bat daukala". Era berean, jeltzaleak deitoratu du eskubide hori defendatzeko indarkeria erabiltzea.

Adierazpen askatasuna, bestalde, "bere momentuan PPren gehiengo absolutuaren bidez dago arautua, eta hori murriztearen aldeok giro politiko bat ezarri zuen. Berdin zait artista bat edo herritar bat den, ez litzatekeelako alderik egon behar adierazpen askatasunean", gehitu du.

"Adierazpen askatasuna defendatzen saiatzea kristalak apurtuz edo egunkari bateko egoitzari su ematen saiatuz oso kontraesankorra da", esan du.

Iker Casanova EH Bilduko legebiltzarkidearentzat, Pablo Haselek bizitakoa "gehiegikeria" da, eta kritikatu du "Poliziaren, Auzitegi Nazionalaren eta epaitegien joera ideologikoa".

Bere ustez, gertatutakoa "gehiegikeria" eta "eskandalua" da "demokratikoki", baita "adierazpen askatasunaren kontrako eraso onartezina" ere.

Zentzu horretan, EH Bilduren babesa adierazi die "modu baketsuan egiten diren mobilizazio guztiei", eta esan du "gizartearen nolabaiteko eztanda" egon bada, hori dela "gazteriaren ondoezaren eta nekearen" erakuslea, "azken urteetan oso gaizki pasatzen ari den taldea baita, krisiak eta prekariotasunarekin".

PSE-EEko bozeramaile Eneko Anduezak esan duenez, "gauza bat da adierazpen askatasuna eta beste gauza desberdina esan dituen astakeriak"; raperoak "aurrekari penalak zituen adierazpen askatasunarekin zerikusia ez duten kontuengatik".

Anduezak zalantzan jarri du "arrazoizko mugen barruan sartzen den pertsona batek nahi izatea Patxi Lopez lehendakariaren autoan bonba bat eztanda egitea".

David Soto Elkarrekin Podemos-IU legebiltzarkideak esan duenez, bere koalizioak "zalantzarik gabe" gaitzesten ditu protesta batzuetan sortu diren "indarkeria egoerak".

Adierazpen askatasunari dagokionez, Zigor Kodea erreformatu behar dela esan du Sotok, "Haselen letrak" ontzat ala txartzat hartu arren. "Niretzat, horietako asko labaingarriak dira", esan du. "Ez gara bat etorri behar manifestazio politiko eta baketsuak kriminalizatzen saiatzen direnekin eta horiek indarkeriarekin lotzen saiatzen direnekin", bukatu du.

Carmelo Barrio PP+Cs taldeko bozeramailearentzat, adierazpen askatasuna "Konstituzioan babestutako printzipioa" da, eta Espainia "adierazpen askatasun egoera onena duten herrialdeen artean dago". "Gure askatasunaren parte da, eta hori daukagun berme bat da", esan du.

Behin hori esanda, Bariok gehitu du Hasel "zigortuta eta berriz zigortuta" dagoen "ohiko gaizkilea" dela. "Zigor bilduma bat dauka, gorrotoaren txapelduna da", esna du. Horregatik, uste du "berri ona" dela bera bezalako norbait "legeek neutralizatuta" egotea.


Abusutarrak taldeak eguraldiari txarrari aurre egin eta Santa Agedan kantutan ibili da

Abusutarrek, eguraldi kaxkarrari aurre egin zieten joan den otsailaren 4an eta kalera irten ziren, auzoko kaleetan barrena: “Eguraldiak ez digu atzera bota pentsatuta geneukan ibilbidea”, azaldu du Maite Rodríguez kideak. Olatxu plazan elkartu ostean Ollarganera joan ziren eta Abusura bueltan Santa Isabel frontoitik, ibai gaineko zubitik eta Iharra plazatik igaro ziren. Ostean, Zamakolarantz jo zuten.

Pandemia hasi zenetik kantatu gabe ibili dira Abusutarrak taldekoak eta aurtengoa ekitaldi berezia izan da eurentzat, kalean zehar kantatzeko gogo handiz egon direlako. Bezperako irudi batzuk utzi dizkigu Maite Rodríguezek, egun hartako oroigarri modura.


Euskaraz bizitzearen alde, batuz. Eskubide murrizketarik ez!

Epaile batek langile publiko bati lanpostua itzuli diola, euskara eskakizuna ez bete arren, salatuko dute Euskalgintza Kontseiluek, Euskal Herrikoak zein Aiaraldekoak.


EAJk dio «lanerako bide egokia» hartu duela Sanchezekin duen negoziazioak

Bizkai Buru Batzarreko presidente Itxaso Atutxak uste du «forma hartu» duela PSOEren Espainiako presidentegaia babesteko negoziazioak, eta alderdi bien ordezkarien arteko atzoko bilera «sakoneko lehen elkarrizketa» izan dela. Catalanek berretsi du UPNk ez duela Sanchez babestuko, eta, ostiralean, EH Bilduko Aizpurua PSOEko buruarekin elkartuko da.

EAJko Kongresuko bozeramaile Aitor Estebanek atzo ez zuen tarte handirik utzi Sanchezek jeltzaleen babesa ziurtasunez izango duela pentsatzeko; «ez dago ezer itxita», esan zuen, eta gogoratu zuen «asteak» daudela akordio bat lortzeko. Baina Bizkai Buru Batzarreko presidente Itxaso Atutxak martxan den negoziazioaren interpretazio baikorragoa eskaini du gaur, ETB1en emandako elkarrizketa batean. PSOEren Espainiako presidentegaia babesteko negoziazioak «forma hartu» duela esan du, eta erantsi du atzoko bilera alderdi bien arteko «sakoneko lehen elkarrizketa» izan dela Sanchezen inbestidurari begira.

Atutxak adierazi du PSOEk eta EAJk hitz egiten jarraitzeko «borondatea» dutela, eta, garrantzitsuena, «zeri buruz hitz egin behar den» ere adostu dutela. Hau da, PSOEk atzodanik badaki EAJk zehazki zer esatzen duen Sanchezi babesa ematearen truke. «Negoziazioak forma hartu du behintzat, eta lanerako bide egoki bat zabaldu da datozen asteetarako», esan du Atutxak. «Katalanak ere hor» daudela kontuan hartu behar dela azpimarratu du, eta «zuhurtzia handia eta diskrezioa» beharrezkoak direla ere bai.

«Euskadin» eskatu diren gaiak

Batera edo bestera, BBBko buruak berretsi du «lanerako proposamenak» badaudela, eta «gai jakinen inguruko benetako borondatea» ere badela akordio bat erdiesteko, Espainiako Gobernua era dadin, Pedro Sanchez buru dela. Negoziagai diren gaien artean, ez daude «alderdiarenak» jo daitezkeenak, Atutxaren hitzetan, baizik eta «Euskadin, Eusko Legebiltzarrean, Batzar Nagusietan eskatu diren gaiak».

Edonola ere, Atutxak gogoratu du Sanchezek behar dituela EAJren botoak presidente izateko, eta, beraz, hari dagokiola esatea «zer eskaintzen duen». Hori bai, BBBko presidenteak nahiko luke inbestidurari buruz hitz egiteaz gain, geroaz ere jardutea negoziazioetan. «Ez gara esaten ari legegintzaldi osoa adostu behar denik, baina aurrekontuak behintzat kontuan hartu beharko lirateke, urtebete baino gehiago egon dadin presidente. Orain, lehentasunezko bazkide asko egongo dira, zeren eta boto bakarra galtzen badu edozer bozkatzean, gehiengoa galduko baitu. Nik ausart ikusten dut, horrelako legegintzaldi bati aurre egitea ez baita erraza».

UPN, amnistiaren aurka

UPNk Espainiako Kongresuan duen bozeramaile Alberto Catalan gaur elkartu da Pedro Sanchezekin, eta bilera bukatu ondoren azaldu du, PSOEko buruak Kataluniako gatazkarekin lotutako aministiaren inguruan duen ikuspuntua esplikatu diola. Azalpen horrek «oso kezkaturik» utzi du Catalan, eta berretsi du ez duela babestuko Sanchezen inbestidura.

UPNko kongresukidea berrogei minutu egon da Sanchezekin, eta, bilera horretan, «oso lasai» ikusi du PSOEko burua, Espainiako Gobernua eratuko duen zalantzaren aurrean. Ez du Sanchezen esanen inguruko xehetasunik eman, baina «egungo egoera» nola ikusten duen azaldu omen dio Catalani. «Gauza bera esaten jarraitzen dugu: amnistia traizioa da Espainiako Konstituzioari, umiliazioa Espainiako sistema demokratikoari, eta, batez ere, hiritar guztien berdintasun printzipioari».

UPNko eledunaren arabera, «Espainia ezin dute gobernatu hura desegin nahi dutenek»; horregatik, deitoratu egin du Sanchezek azken orduetan telefonoz deitu izana Oriol Junqueras ERCko buruari. Ostiralean, berriz, PSOEko burua EH Bilduk Kongresuan duen bozeramaile Mertxe Aizpuruarekin elkartu da, eta horrek ere sutan jarri du Catalan. «Aberrazio hutsa da ETAren oinordekoen zuritzea; atentatuak gaitzetsi gabe jarraitzen dute; beren gidarien artean hilatzaileak dituzte, eta beren zerrendetan terroristak eramatearen ignomia egin zuten».


“Etorkin gazteak etorriko dira lan bila, lanpostuak eta betebeharrak betetzeko”

Zumaia 2050ean nolakoa izango den galdetu diogu Jon Lazkanori.

2050erako Zumaiako biztanleria aldatuko al da? Nolako aldaketak ikusiko dira biztanlerian?

Nire ustez kopurua ez da asko aldatuko, baina biztanleria aldatuko da etorkin gazteak etorriko direlako lan bila, lanpostuak eta betebeharrak betetzeko. Gertatu daitekeena da hemengo biztanleria zaharrago izango dela.

Zumaiako ekonomia hobetu ala okertu egingo da 2050ean?

Nire ustez ekonomia mantundu egingo da edo pixka bat hobetu daiteke.

2050ean, energia berriztagarrien bitartez lortuko dugu elektrizitateaa?

Nik espero dut lortzea, baina gertatzen dena da diru asko jarri behar dela energia berriztagarriak lortzeko. 2050ean gaur egun baino gehiago lortuko dugu, baina nahi adina zaila izango da.

Zumaiako biztanleak nora ibiliko dira herrian zehar? Gaiaren inguruan zer diozu eta jasangarriago izateko zer egingo dutela pentsatzen duzu?

Nik espero dut Zumaian bertan oinez ibiltzeko ohitura hartzea jendeak, bizikletaz edo garraio publikoetan. Hau da, era ekologikoetan, baina gizakia nahikoa alferra da eta nahi dugu autoz egin erosketak. Onena izango litzateke oinez, bizikletaz edo karroarekin lehen egiten zen erara.

Zumaiako hainbat gune itsasoaren mailaren igoeraren ondorioz, ondorioak izango dituela pentsatzen duzu?

Nik uzten dut bai itsas maila igotzen bada Zumaiak ondorio nahiko larriak izan ditzatekeela. Lehen uholde txikiak sortzen ziren kaleetan, orain lanak egin dituzte uholde horiek saihezteko, baina itsasoaren maila gora doa eta nik esango nuke uholde txiki haiek errepikatzen eta handitzen joan daitezkeela. Erribera kalea zen uholde asko jasaten zituenak, paol aldeak izan ditzate ondorioak, azkenean bertako etxe batzuk itsas mailatik azpira daudelako eta Artadi aldea ere izan daiteke lehen hasiera batean marismak zirelako.

Itsas mailaren igoeraz aparte zer kalte izango ditu Zumaiak? Klima aldaketaren ondorioz ur-murrizketak izatea daitezke; eta baita ere kontrakoa, euri jasak handiagoak izatea eta horren arabera uholdeak izatea. Azken finean, Zumaiatik pasatzen da Urolako ur-jario guztia”.

Zure ustez gizartea aldatuko da?

Bai aldaketa egongo da. Nire ustez, etorkin gehiago egongo dira, jende aldaketa egongo da. Espero dut onera egitea eta arrazakeria ez areagotzea.

Euskarak jarraituko du hizkuntza nagusi izaten?

Pixkat dudetan nago, erakundeak lanean ari dira euskara mantentzeko baina, migrazioen ondorioz eta jendeak gazteleraz jotzen duela arrisku pixkat egongo da euskara mantentzeko. Espero dut jendea mentalizatzea euskaraz hitz egin eta mantentzeko, eta hizkuntza ofiziala izaten jarraitzeko.

Aurreko galdera guztiak kontuan izanik, zure ustez zumaiarrak hobeto ala okerrago biziko dira?

Hobeto biziko dira, egongo dira gai batzuk okerrera egingo dutenak, baina gizakiak hobetzeko joera izaten du.


Duchenneren kontzientziazioaren alde, elkarretaratzea egingo dute etzi Azkoitian

Duchenne Gaixotasunaren Kontzientziaziorako Nazioarteko Eguna izango da etzi, eta horren harira, elkarretaratzea egingo dute egun horretan Azkoitian. Izan ere, Azkoitian bada gaitz hori diagnostikatu berri dioten herritar bat, eta haren senideek eta Marea Urdina elkarteak mobilizaziora bertaratzeko deia egin dute.

Duchenne Gaixotasunaren Kontzientziaziorako Nazioarteko Eguna izango da ostegunean –irailak 7–, eta aldarrikapen horrekin bat eginez, elkarretaratzea egingo dute egun horretan Azkoitiko plazan, 19:00etan hasita. Izan ere, Azkoitian bada Duchenneren giharretako distrofia duen herritar bat –Lucas, 6 urte–, eta haren senitartekoek zein Marea Urdina elkarteak bertara agertzeko deia egin diete herritarrei.

Gorria da Duchenne gaitzaren kolorea, eta beraz, deitzaileen asmoa da etzi plaza gorriz koloreztatzea. Bide batez, egunean zehar zerbait gorria janztera animatu dituzte herritarrak, beren babesa adieraz dezaten.

Iaz, Duchenne Gaixotasunaren Kontzientziaziorako Nazioarteko Egunean, Azpeitian egin zuten elkarretaratzea.


Nerea Urbizuk jarri dio doinua 22. Korrikari: ‘HitzEkin’

Korrikaren hitzek badute doinua; bada hitzak kantatzerik, bai eta dantzatzerik ere. Iragarria zenez, Amurrio (Araba) eta Donostia lotuko ditu 22. Korrikak, eta urtea amaitu aurretik aurkeztu dute Euskal Herrian barrena lasterka egingo diren kilometroak girotuko dituen HitzEkin abestia, kantuaren bideokliparekin batera. Nerea Urbizuk zuzendu du abestia, eta Sustrai Colinarenak dira hitzak.

Urbizu bera, Ane Garcia eta Anari dira abeslariak, eta, hain zuzen, kantuaren zuzendari Urbizuk nabarmendu du ez dela kasualitatea izan kantuaren hiru interpreteak belaunaldi desberdinetako emakumezkoak izatea. Horren atzean asmo bat dagoela dio: «Helduen eta txikien arteko katearen sostengu eta bitartekaritza irudikatzea».


Nortzuk zarete zuek?

Peru eta gu gara”, esan du Idoiak taldea aurkeztean. Lehen aldia nuen Peru Galbete oholtza gainean ikusten, aspaldidanik pendiente. Ongi ezagutzen nuen bere musika digitalki eta solasaldi bat baino gehiago nuen partekatua harekin pertsonalki, baina sekula ez gauza biak batera: Peru eta bere musika. Abenduko igande iluntzeari kolore pixka bat jarriko zion Uharteko kultur etxeko kontzertuak, ziur.

Peru Galbete

Noiz: abenduak 26

Non: Uharteko Kultur Etxea

Nor zara zu? diskoa aurkezten ari da abeslaria. Pandemia garaian berak bakarrik ondutako diskoa hirukote formatuan defendatzen dute orain zuzenekoetan: Peruk, ahotsaz gain, txarangoa eta ukelelea izaten ditu esku artean. Xantik laguntzen dio kontrabaxuarekin eta koro batzuk eginez eta Idoiak gorpuzten ditu kantu gehienak gitarra espainiarrarekin, baita kantuan ere. Diskoa asko maite badut ere, alde handia ikusi dut digitalki eta aurrez aurre entzundakoen artean. Xantik, izan hatzez edo arkuz, ohea jartzen die melodiei eta Idoiaren akorde arpegiatuek gidatu eta koloreztatzen dituzte kantak.

Azken diskoko edo, hobe esanda, liburuxkako (etxean ez baduzue, garaiz zabiltzate oraindik) kantak jo ondotik, Bolivian emandako denboraren omenez, han konposaturiko hiru abesti eskaini dizkigu. Bi espainolez, ezagutzeko gai ez naizen beste hizkuntza batean hirugarrena. “Este suelo está cuadriculado” zioena gustatu zait. Peruren eskuek, bera kantuan ari delarik, badute zer egin, eroso dago. Esku artean normalean instrumentu bat duten abeslarien artean ez da ohikoena. Musikaren munduan bada jendea soilik aspektu instrumentalean zentratzen dena, letrak bigarren planoan utziz. Eta bada alderantzizkoa egiten duenik ere. Peruk lortzen du bien arteko oreka, musika garrantzitsua da, baina hitzak ez ditu ahoskatzen bakarrik, kantatzearekin batera sentitu ere egiten ditu.

Nahiz eta nire lehen aldia izan, ausartuko nintzateke esatera nabari zela etxean eta etxekoendako ari zela abeslaria. Inprobisaziorako duen abileziak musikatik haragoko lekuak hartu ditu emanaldian eta agertoki gaineko jarreran ere somatzen da bere buruari permititzen diola marjinarekin jokatzea, malgu izatea. Oholtza hain eder jarri duen izeba Anaren urtebetetzea izanik, hari ere kantatu diote urtebetetze kanta mitikoaren bertsio Perutar bat.

Publikoarendako ez da gonbiterik falta izan, “kantaren bat nahi izatekotan eskatu eta gu saiatuko gara…”. Duela pare bat urte-edo bera eta bere musika ezagutarazi zizkidana nahi nuen nik. Ez naiz ausartu. Gero esan dit pozik joko zukeela proposatu izan banu.

Susmoa nuen Peruk jendea tratatzeko duen goxotasun hori bera transmitituko zuela bere (eta beste batzuen) kanten bitartez oholtza gainetik, eta ez nengoen oker.


Asier Kidam magoak Eliza Zaharrera joandakoak txunditu ditu

"Aroa eta mirariak" emanaldi berria eskaini du Asier Kidam mago gasteiztarrak, Kultur Biraren baitan, Aginagako Eliza Zaharrean. Datorren astean hitzordu gehiago: antzezlanak, kontzertuak eta Herri Kirolen Eguna.

KULTUR BIRA

UZTAILAK 16, OSTEGUNA

09:00-17:30 UEU-ren 48. udako ikastaroen baitako Jakin Jardunaldiak Udarregi Ikastolan: “Pandemiak, distopiak eta mundu berriak”.

20:00 Kontzertua Mikel Laboa plazan: Gartxot.

“Aurten, beste urte batez, gurean izango ditugu UEUk, Jakin Fundazioak eta Usurbilgo Udalak elkarlanean antolaturiko jardunaldiak. Covid19ak sorturiko errealitate distopikoez eta bertan sorturiko aukerez hausnartzeko parada paregabea eskainiko digute bost adituk. Iluntzean, Gartxot musikari donostiarrarren kontzertuaz gozatzeko aukera izango dugu”.

Sarrera: herritar bakoitzak bi sarrera eskuratu ahal izango ditu, gehienez. Sarrerak eskuratzeko uztailaren 14ra arteko epea. Usurbilgo herritarrentzat bakarrik.

Edukiera: 40 lagun.

UZTAILAK 17, OSTIRALA

19:00 Antzerkia Olanoenea plazan: “Skratx”

“Antzezlan dibertigarria da Skratx, umeentzako zein helduentzako. Skratx-ek, denboraren poderioz, superheroitik antiheroira nola igaro den kontatuko digu. Umorez eta samurtasunez beteriko emanaldia dugu honako hau”.

Sarrera: Heldu/arduradun bakoitzak, bereaz gain, beste 3 sarrera eskatu ahalko ditu. Sarrerak eskuratzeko uztailaren 14ra arteko epea. Usurbilgo herritarrentzat bakarrik.

Edukiera: 30 lagun.

20:00 Kontzertua Agiñako Eliza Zarra kanpoan: Malen eta Maddi

“Azkenaldian, herriko oholtzak Usurbilgo emakume gazteen ahalduntze-prozesuaren lekuko izan dira. Malen Azpiazu eta Maddi Zuloaga prozesu horren adibide ditugu: talentua eta ausardia gainezka, euren ahots indartsuez gozatzeko aukera paregabea izango dugu Kultur Biran”.

Sarrera: herritar bakoitzak bi sarrera eskuratu ahal izango ditu, gehienez. Sarrerak eskuratzeko uztailaren 14ra arteko epea. Usurbilgo herritarrentzat bakarrik.

Edukiera: 50 lagun.

UZTAILAK 18, LARUNBATA

20:00 “Birritan bortxatua” antzezlana eta Jurgi Ekizaren emanaldia Udarregi Ikastolako erdiko aretoan.

“Antzerkia eta zuzeneko musikak uztartuko ditu uztaileko hirugarren larunbateko proposamenak. Batetik, Aldatzen Laguntzen antzerki taldearen eskutik, “Birritan Bortxatua” antzezlana izango dugu ikusgai. Nagore bortxatua izan da: salaketa jarri, eta epaiketa nola bizi duen kontatuko du antzezlan sakon eta beharrezko horrek. Nagore Laffageren eta Iruñeko talde bortxaketako epaiketetan oinarritua, euskarazko “fikzio-dokumental” estiloko antzezlana dugu.

Jarraian, Jurgi Ekizaren emanaldiaz gozatzeko aukera izango dugu. Willis Drummond taldeko sortzaile eta kantariak argitaratu berri du bere lehen disko bakarlari gisa. Rock ilun eta pertsonala, zati indartsu zein distortsionatuak, zati minimalista batzuekin nahastuz, ahots eta hitz gordinez datorkigu sortzaile lapurtarra”.

Sarrera: Herritar bakoitzak bi sarrera eskuratu ahal izango ditu, gehienez. Sarrerak eskuratzeko uztailaren 16ra arteko epea. Usurbilgo herritarrentzat bakarrik.

Edukiera: 60 lagun.

UZTAILAK 19, IGANDEA

Herri Kirolen Eguna

10:00 Sega ekitaldia Amitzaren eskutik, Udarregi Ikastolaren pareko belardian.

Sarrera: Herritar bakoitzak bi sarrera eskuratu ahal izango ditu, gehienez. Usurbilgo herritarrentzat bakarrik.

Edukiera: 180 lagunentzako lekua.

12:00 Gipuzkoako Harri Txiki altxatze Txapelketa Dema plazan.

Sarrera: Herritar bakoitzak bi sarrera eskuratu ahal izango ditu, gehienez. Usurbilgo herritarrentzat bakarrik.

Oharra: "eguraldi txarraren kasuan, pilotalekuan egingo da 158 pertsonako edukierarekin. Eguraldi onaren kasuan berriz, plazan egingo da 248 pertsonako edukierarekin".

18:00 Giza-proba eta ondoren idi-dema Dema plazan.

Sarrera: Herritar bakoitzak bi sarrera eskuratu ahal izango ditu, gehienez. Usurbilgo herritarrentzat bakarrik.

Edukiera: 114 lagunentzako lekua.

Sarrera: sarrerak eskuratzeko uztailaren 16ra arteko epea.

UZTAILAK 24, OSTIRALA

20:00 Kontzertua Agiñako Eliza Zarraren kanpoan: Odolaren Mintzoa

“Odolaren Mintzoa talde usurbildarra formatu akustikoan gozatzeko aukera izango dugu Kultur Biran. Argitaratuak dituzten bi diskoetako abestiez eta bertsioz osaturiko kontzertua izango da”.

Sarrera: herritar bakoitzak bi sarrera eskuratu ahal izango ditu, gehienez. Sarrerak eskuratzeko uztailaren 22ra arteko epea. Usurbilgo herritarrentzat bakarrik.

Edukiera: 50 lagun.

UZTAILAK 31, OSTIRALA

20:00 Kontzertua Agiñako Eliza Zarraren kanpoan: Dalton Anaiak

“Elektropapo elektrotxarangako kideen proposamen akustikoa dugu Dalton Anaiak izeneko proiektu berria”.

Sarrera: herritar bakoitzak bi sarrera eskuratu ahal izango ditu, gehienez. Sarrerak eskuratzeko uztailaren 29ra arteko epea. Usurbilgo herritarrentzat bakarrik.

Edukiera: 50 lagun.

Oharrak:

-Sarrerak aurrez eskuragarri usurbilkultura.eus webgunean.

Informazio gehiagorako:

943 371 999

usurbilkultura.eus

Antolatzaileak: Jexux Artze K.E., Agiñako Eliza Zarra herri elkargunea, San Estebango Jai Batzordea, Herriko Artixtak, Hitz-Aho Udarregi Ikastolako guraso elkartea, Santueneko Jai Batzordea, Xauxar Txosna Batzordea, Atxegaldeko Jai Batzordea, Usurbilgo Jai Batzordea, Usurbilgo Udala.


Hausnarketa kritikoak, ahoz

Basilika kultur egitasmoak hausnarketa kritikorako bidea zabaldu nahi du, podcasten bitartez. Bost programa egingo dituzte, eta dagoeneko entzungai daude lehen biak.


Ane Jaunarenak eta Endika Osak irabazi dute Gazteen Dantza Suelto Txapelketa

Bederatzi bikotek parte hartu zuten atzo arratsaldean Modelo aretoan jokatu zen Bikote Gazteen Dantza Suelto Txapelketan. Ane Jaunarena eta Endika Osa lezoarrak izan ziren dantzaririk trebeenak epaimahaiaren iritziz. Bigarren postua, berriz, Nora Aizpuru eta Iker Zabala azpeitiarrentzat izan zen.


Martxan da Errigoraren kanpaina berria

Matxoaren 9arekin ekin diogu aurtengo udaberriko kanpainari, Nafar hegoaldeko uzta, eskutik eskura, "Bat egin Errigora Balioekin" leloarekin.

Izan ere aurtengoan, kanpainan eskuratu ahal izango diren produktuak ERRIGORA BALIOAK berme zigilu eta guzti datoz euskarazko ohiko etiketetan gehituta. Berme zigilu horrek produktuak 4 balio (gutxienez) badituela ziurtatzen du: Euskara, Auzolana, Bertakotasuna eta Nekazariekiko harreman bidezkoa. Berme zigilu horren informazio guztia propio sortu dugun webgunean duzue.

Deia egiten dugu beraz bestela kontsumitzeko, Errigora Balioen arabera kontsumitzeko: bertako elikagaien alde, euskaraz, auzolanean eta ekoizpenean harreman bidezkoak sustatuz. Gainera, bultzada bat suposatzen du ekoizleek elkarlanean hasitako Errigora Balioak identifikatzailearentzat, abiapuntuko 4 baioetan edo-eta berrietan sakontzeko.

Urtero bezala ehundaka bolondresen lanari esker eta Aek, Sortzen eta Ikastolen Elkartearekin batera ehunka herritan egin ahalko da olio, kontserba, lekale arroz eta pasta eskaera. Produktu hauek eguneroko kontsumora ekartzeko eredu honi jarraikiz urte osorako despentsak betetzeko unea da.

Nafarroa hegoalde eta erdialdeko oliba-olio birjina estra, kontserbak, arroza, pasta, lekaleak eta fruitu lehorrak dituzu aukeran. Guztiak dira kalitate bikainekoak eta guztiek daramate Errigora Balioak berme-zigilua.

Ziurtatzen dugu:

1⃣Produktuaren osagai nagusiak Ager zonaldekoak direla.

2⃣Ekoiztetxean euskara normalizatzeko plana dutela.

3⃣Ekoizlea auzolanetako partaide dela.

4⃣Nekazariarekiko harremana bidezkoa izan dela.

Baina nola? 👇Bideoan azalpena

🗓 Martxoak 9 - 29 #ESKUTIKeskura pic.twitter.com/MsGL3Zj0Ab — ERRIGORA (@errigora) March 9, 2023


'Zer da zuretzat?' galderari erantzunez bideoa hau sortu dute Leitzako herritarrek


MOM

Mendigorrian, arratsaldeko 19:30ean, herriko plazan. Euria eginez gero, frontoian.


Artean hezteko unibertsitatea

EHUko Arte Ederren Fakultateak mende erdi bete berri du. Marrazketa irakasleak sortzeko eskola gisa jaio zen, 1960. urtean. Egun, hiru gradu eta bost master irakasten dira. Oinarrizko teknika orokorrak barneratu, eta gero, ikasle bakoitzak bere bidea hautatzen du. Alor praktikoak garrantzi handia du.


Gaur amaituko da Amurrioko trail lasterketan izena emateko epea

Bi lasterketa egingo dituzte larunbat honetan, distantzia luzekoa eta laburrekoa, eta lehiaketa Euskal Herriko eta Arabako kopen barruan dago. Gaur 23:59an amaituko da izena emateko epea.

Larunbat honetan, ekainaren 24an, egingo dute X. Amurrio Trail Lasterketa. Arratsaldeko 16:00etan abiatuko dira bi lasterketak udaletxetik.

Ibilbide luzea hautatzen dutenek 31 kilometro egin beharko dituzte mendian, 1.750 metroko desnibel positiboarekin. Ibilbide laburra edo herritarra aukeratzen dutenek, ordea, 15 kilometro osatu beharko dituzte eta 600 metroko desnibelari aurre egin.

Bi lasterketak puntuagarriak dira Euskal Herriko eta Arabako kopen sailkapenerako, baina ez maila guztietan. 15 kilometroko proba kadete eta gazteentzako baino ez da izango puntuagarria, gainerako kategorietako korrikalariek lasterketa luzea osatu beharko dute Euskal Herriko zein Arabako kopetan puntuak eskuratu nahi badituzte.

Izen-ematea

Gaur 23:59ean amaituko da bi lasterketetan izena emateko epea. Korrikalariek Buscametas.com helbidean bete beharko dute inskripzioa.

31 kilometroko lasterketan parte hartu nahi dutenek 28 euro ordaindu beharko dituzte eta laburrean izena ematen dutenek 23. Horrez gain, federatuta ez dauden korrikalariek beste 2 euro ordaindu beharko dituzte.

Nolanahi ere, parte hartzen duten Amurrioko adinez txikikoei eta emakumeei dirua itzuliko diete.

Korrikalari guztiek dortsalak Juan Urrutia Plazan jasoko dituzte larunbatean bertan, 14:00etatik 15:30era. Korrikalari bakoitzak bere dortsala jaso beharko du NANa, aurkeztuta, zenbakiak besterenezinak baitira.

Ibilbidea

Antolatzaileek Wikiloc aplikazioan kargatu dituzte bi ibilbideak eta denbora mugak. Lasterketa luzeari dagokionez, 20,5. kilometroa 3 ordu eta 45 minutu baino gutxiagoan gurutzatu beharko dute korrikalariek, eta helmugara iristeko 5 ordu eta 30 minutu izango dituzte. Ibilbide laburra osatzeko mugarik ez dute ezarri.

Anoa-postuak non jarriko dituzten ere aurreratu dute: lasterketa luzean 5 gune egongo dira (5,4; 11; 20; 26; eta 31 kilometroetan) eta herrikoian hiru (5,4; 9,5; eta 15 kilometroetan). Fruta, fruitu lehorrak eta edariak banatuko dituzte postuotan.

Sariak

Larunbat arratsaldean bertan banatuko dituzte sariak, 20:30ean. Podiumeko postuez gain, lasterketa bakoitzeko lehenengo amurrioarrak (herrian erroldatutakoa) saria jasoko du.

Ibilbide luzea osatzen duen parte-hartzaile nagusienari eta laburreko gazteenari ere sari bana emango diote.

Gainera, korrikalari guztiek Amurrioko tokiko produktuez osatutako saskia jasoko dute eta lasterketa amaieran guztientzako barbakoa egongo da.

AMURRIO TRAIL LASTERKETA 2023 from José Miguel Llano on Vimeo.


Oiartzungo Udalak hainbat langile hautaketa prozesu abiaraziko ditu

Oiartzungo Udalak iragarri du datozen hilabeteetan hainbat langile hautaketa prozesu abiaraziko dituela, denboran lehena udaltzain izateko lau plaza izango direlarik. Horrez gain, behin-behinean lanean ari diren hainbat udal-funtzionariok betetzen dituzten plazak egonkortuko dituela zehaztu du udal erakundeak. Emakumeen izen ematean jarri dute azpimarra.

Lau udaltzain berri hautatzeko prozesu irekiaren deialdiaren oinarriak azaroan argitaratuko direla aurreikusi du udalak. Izen ematea abenduan zehar izango da, eta proba fisikoak 2023ko otsailerako iragarri dituzte. Bereziki udaltzainen prozesuan emakumeen presentzia berma dadila desio du udalak, eta hasierako neurri bezala, lau plazetako bat emakume batentzat izango dela jakinarazi du, indarrean dagoen legedia betez. Izan ere, egungo udaltzainen plantillan %12 dira emakume: “Udalarentzat lehentasunezkoa da alde hau gutxitzea, eginkizun hauek betetzeko eta kasu zehatzetarako, emakumeen aurkako indarkeria gertatzen denean esaterako, garrantzitsua baita laguntza eskaintzen duen udaltzaina emakumezkoa izatea”. Oposizio prozesuko epaimahaia parekidea izango da, genero ikuspegia prozesu osoaren zati izan dadin.

Udalak adierazi du urteak daramatzala Udaltzaingoaren eredu propioa lantzen, “hurbilekoa, herritarren zerbitzura dagoena eta auzotarrekin elkarlana oinarri duena, inplikatua, komunitarioa eta euskalduna”. Horregatik, EAEn udaltzain agenteak hautatzeko egiten diren prozesu orokorrak erabili beharrean, udala izango da deialdia egingo duena. Agenteentzat ezarritako izaera hori bermatzeko, udal erakundeak aurreratu du hautaketa prozesuan gaitasun fisikoek baino (‘gai’ edo ‘ez gai’ bezala baloratuko dira prozesuko parte hartzaileak), garrantzi handiagoa izango dutela “trebezia sozialek”, eta horiek elkarrizketekin eta test psikoteknikoekin baloratuko dira.

Datozen prozesuak

Udaltzaingoaren plazak betetzekoaz aparte, beste hainbat langile hautaketa prozesu abiaraziko ditu Oiartzungo Udalak. Hala, aurten bertan hainbat lanpostutarako deialdia egingo duela jakinarazi du, lau plazakoa: bi igeltsero behar dira, ur zerbitzuan aritzeko bat, eta elektrikari bat.

2023an, berriz, prozesu gehiago izango dira, udalak aurrerago emango ditu horien guztien xehetasunak. Alta, plazarik lortzen ez dutenekin lan poltsak osatuko dituztela baietsi du udal erakundeak.

Martxan jartzear diren deialdien, eta aurrerago egingo direnen informazioa, besteak beste, bere webgunearen bitartez emango du udalak.


Ekainaren 4an Lakuntzako Kintadak ospatuko dituzte

Hainbat urtetako kintoak mahai inguruan bilduko dira, eta Lakuntzako Udalaren laguntzarekin egun osoko egitaraua antolatu dute.

Lakuntzako Kintadak ospatuko dituzte ekainaren 4an, pandemiagatik bi urtez ospatu gabe egon ondoren. Egun handia izanen da: 12:00etan Baietz Sakanan 20.000 km. Sareren egitasmoaren barruan Lakuntzako erronka osatuko dute eta Arangun-Ondatz ibilbidea eginen dute. Ondoren, 13:00etan, auzatea eginen dute eta Luissiana mariatxien doinupean. Arratsaldean, 20:00etan auzatea egonen da eta 21:00eta zezensuzkoa. 19:00etatik 23:00etara DJ Oixanik girotuko du plaza.


Bertsoek hartuko dute Zarautz datorren astean, hemeretzigarrenez

Zarauzko Motxian bertso eskolak antolatuta, uztailaren 11tik 13ra izango da aurtengo Bertso Astea. Besteak beste, bertso musikatuak, Desapiyo Eguna eta Bertso Eguna prestatu dituzte.

Aurten ere Bertso Astea antolatu du Motxian bertso eskolak, hemeretzigarren urtez jarraian. Uztailaren 11tik 13ra izango da; ostegunetik larunbatera, hain zuzen. Hala, aurten ere bertsoak entzuteko, bertsotan jarduteko edota abesteko aukera izango da Zarautzen.

Bertso musikatuen emanaldiarekin hasiko da Bertso Astea, ostegun gauean. Ohi bezala, Torre Luzeako parkean izango da. Ostiralean, aldiz, Desapiyo Eguna izango da, eta zarauztarrek eta oriotarrek neurtuko dituzte indarrak. Bertso-Pelota erronkan arituko dira arratsaldean, eta gauean, bertso saioa eskainiko dute Torre Luzean. Nahikari Gabilondok, Julen Zulaikak eta Iñigo Mantzizidorrek ordezkatuko dute Zarautz, eta Orio, Iñaki Gurrutxagak, Iñigo Izagirrek eta Egoitz Eizagirrek.

Larunbatean ospatuko dute Bertso Eguna, eta egun osoko egitarauaz gozatzeko aukera izango dute bertsozaleek. Hamaiketakoa, tabernaz tabernako Txepelketa eta bazkaria egingo dituzte, baita Final Handia ere.

Egitaraua

Uztailak 11, osteguna

22:00. Bertso musikatuak, Torre Luzean

Uztailak 12, ostirala. Desapiyo Eguna, Zarautz vs Orio

18:00. Bertso-Pelota, Frontoi Txikin

22:30. Bertso saioa, Torre Luzean

Uztailak 13, larunbata. Bertso Eguna

10:30. Hamaiketakoa, Musika plazan

12:00. Txepelketa, tabernaz taberna

15:00. Bazkaria eta Final Handia, Txiki Polit tabernan


Elkarretaratzea

Osasunaren Nazioarteko Eguna dela eta, larriki dauden euskal presoen osasun eskubideak aldarrikatzeko elkartuko dira.


Oihana Kortazar: "Harrien azpian aritu behar izan dut ganorazko lasterketen bila"

Denboraldi "arraroa eta laburra" izan da mendi-korrikalari elgetarrarentzat; uztailetik hona hamabost lasterkerta egin ditu eta Azoreetan jokatu den Golden Series-eko ultra traila izan da azkena. Lau eguneko proban, lehen hamar sailkatuen artean heldu zen azken egunera, baina 14 kilometroren faltan erorikoa eduki, eta ez zuen amaitzerik izan.


Lierni Rekondok bertso zoragarriak abestu dizkie Patxintxiei


Arrasateko bost auzo-alkate berriak izendatu dituzte

Erdiguneko auzo-alkatea Eneko Fernandez izango da (EH Bildu); Musakolakoa, Ione Arizabaleta (EH Bildu); Santa Marinakoa, Victoriano Fuentes (PSE-EE); San Andreskoa, Pepi Gorosabel (EAJ-PNV), eta Uribarrikoa, aldiz, Ion Petreñas (EH Bildu).

Arrasateko Udalak dagoeneko osatu ditu udalerriko bost auzo-alkatetzak. Ohi moduan, udal hauteskundeetan auzo bakoitzean izandako emaitzen arabera osatu dituzte auzo-alkatetzak ere. Maider Morras Arrasateko alkateak azaldu duenez, herrian "mugarri garrantzitsua" da alkatetza horien eratzea, herritarren parte-hartzea "indartzeko" prozesuan. "Konpromiso irmoa adierazten dute herritarren ahotsarekin eta partaidetzarekin, tokiko erabakiak hartzerakoan".

Era berean, alderdi politiko bakoitzak auzoetako alkatetzetan bere ordezkaritza izendatu du, "udalerriko aniztasuna islatuz". Aste honetan gauzatu dute prozesua eta, ordezkariak izendatu ondoren, auzo bakoitzeko alkatea hautatu dute bozketa demokratikoaren bidez, "auzo-organo horien legitimitatea eta ordezkagarritasuna bermatuz".

Modu horretan, Erdiguneko auzo-alkatea Eneko Fernandez izango da (EH Bildu); Musakolakoa, Ione Arizabaleta (EH Bildu); Santa Marinakoa, Victoriano Fuentes (PSE-EE); San Andreskoa, Pepi Gorosabel (EAJ-PNV), eta Uribarrikoa, aldiz, Ion Petreñas (EH Bildu).

Erdiguneko auzo-alkatetzako kideak. Argazkiak: Arrasateko Udala.

San Andresko auzo-alkatetzako kideak.

Uribarriko auzo-alkatetzako kideak.

Santa Marinako auzo-alkatetzako kideak.

Herritarrak entzuteko tresna

Herritarrak entzutea eta haiek parte hartzeko gune eta tresna izatea da auzo-alkatetzen helburua, Morrasek adierazi duenez. Hori dela eta, daukaten garrantzia azpimarratu du: "Auzoetako alkatetzak bizilagunen parte-hartzea areagotzeko tresna izatea nahi dugu, herritarrak entzun eta udalarekin bitartekotza egitea. Auzo bakoitzari dagozkion aukerak eta arazoak identifikatzeko elkarrizketa-tresna izatea nahi dugu. Beraz, hurbileko tresna izango da, iritziak eman eta udal-jarduera ezagut dezaten. Gainera, herritarren beharrak identifikatzen lagunduko digu".

Hala, Udal Gobernuak konpromisoa hartu du herritarren parte-hartzea indartzen jarraitzeko, "tokiko gobernuaren eta arrasatearren arteko lankidetza estu eta eraikitzailea sustatuz".

Terrazen ordenantza eta TAO sistema

Alkatetza horiek "eraginkorrak" izan daitezen, Udalak Auzoetako zinegotzia ezarri du, Mikel San Miguel, hain zuzen, eta lehen bi proiektu parte-hartzaileak azaldu ditu: "Auzokideen iritzia entzun gura dugu. TAO sisteman egin beharreko hobekuntzak eta tabernetako terrazei buruzko ordenantza sortzea garrantzi handikoak dira gure udalerriarentzat. Bizilagunen eta ostalaritzako profesionalen arteko adostasuna dugu helburu, bizikidetza hobetzeko".

Landa-eremuko auzoek, Gabonetan

Herriguneko auzo-alkatetzak osatuta geratu diren arren, landa-eremuko auzoak falta dira oraindik: Meatzerreka, Udala, Bedoña, Gesalibar eta Garagartza. Horiek Gabonetan berrituko dituzte alkatetzak.


Gas naturalaren kontsumitzaileei TUR tarifa kontratatzea gomendatu die FACUA kontsumitzaileen elkarteak

FACUA kontsumitzaileen elkarteak oharpen garbia egin die etxeko berokuntzarako gas naturala erabiltzen dutenei. «Etxebizitza arrunt baten kasuan, TUR tarifaren urteko kostua (Azken Baliabideko Tarifa edo tarifa arautua deitutakoa) 723 €-koa da. Merkatu libreko tarifarik hoberenarekin, aldiz, etxebizitza berberak 1.516 €-ko kostua izanen luke urteko». Hau da, merkatu libreko tarifaren kostua 3 edo 4 aldiz garestiagoa izan daiteke TUR tarifarekin konparatuta.

FACUA kontsumitzaileen elkarteak TUR tarifa (Azken Baliabide Tarifa) kontratatzea gomendatzen du. Horretarako, erreferentziako edo azken aukerako lau komertzializatzaileetako batera jo behar da, merkatu libreko konpainia handien enpresa-talde berekoak baitira.

Zer egin behar da TUR tarifa kontratatzeko? Erreferentziazko merkaturatzaileetako batengana jo behar duzu, tarifa hori merkaturatzen duten bakarrak baitira. TUR tarifa berbera da guztientzat.

Jarri harremanetan interesatzen zaizunarekin webgunearen bidez, telefonoz edo aurrez aurre. Gehienez hiru asteko epean hornidura eskaini behar dizute.

Zer da TUR?

TUR (gazteleraz Tarifa de Último Recurso) edo tarifa arautua da:

Tarifaren baldintzak Espainiako Gobernuak finkatzen ditu.

Ez da prezio jakin bat ezartzen, berrikuspen bakoitzean prezioa finkatzeko formula baizik.

TUR hiru hilean behin berrikusten du gobernuak (urtarrilean, apirilean, uztailean eta urrian).

Tarifa honek ez du pemanentziarik: nahi denean kontratatu urratzen ahal da eta merkatu librera itzuli.

TUR, gasaren merkatuan, merkatu elektrikoan PVPC izenez ezagutzen denaren baliokidea da.


Emakumezko iturgina

Etxeko komuneko zisterna apurtu eta iturgin baten laguntzaren premia duzu. Hitzordua telefonoz lotu eta adosturiko orduan etxeko txirrinak jo du. Atea ireki eta emakume bat aurkitu duzu. Ziur naiz horrelako egoera baten aurrean, arrarotasun bat gorpuztuko zitzaizula, galdera eta lotsarekin batera. Iturginari komunerantz bidea egiteko gonbitea luzatu baino lehen, barne bakarrizketa asaldatuko zaizu: “Bera al da iturgina? Iturginaren laguntzailea izango ote da? Lana egiten jakingo ote du?”. Gure barnean dauden aurreiritziek kolpatzen gaituzte horrelakoetan eta argitasunez ikusarazten dute genero rolen araberako profesio banaketak errealitate gordina direla.

Pasa den martxoaren 23an Donostian Emakume eraikitzaileak jardunaldia egin zen, eraikuntza sektorearen maskulinizazioaren bueltan hitz egiteko. Euskal panorama honakoa da: eraikuntzako gremioetan emakumeak %6a baino ez dira. Aparejadoreak –obran egoten diren eraikuntzako teknikariak– %3a besterik ez. Arkitektoen artean, egoera bitxia da, unibertsitateko ikaslearen gehiengoa emakumezkoa bada ere, profesional gisa bisatzen diren lanen artean gizonezkoak direlako nagusi portzentaje oso altu batean. Emakume arkitekto askoren ibilbidea izaten da irakaskuntza, elkargoratzea behar ez duten obra-lanak edo administrazioko lanak.

Eraikuntzarekin erlazionaturiko lanetan diharduten emakumeek diote beraien jardunean azterketa etengabean bizi direla, lana burutzeko gai ote diren demostratzeko eskaerak pairatuz, deserosoak diren egoera eta komentarioak jasanez. Horregatik, eraikuntzako emakume langileen bateratzeak premia handia du, bizi duten esperientziak eta egoerak konpartitu eta salatzeko, elkarri babesa emateko sare bat sortzeko, emakumeen lana bistaratzeko, laguntza emateko oihan bat dirudien lan sektore honetan.


Gizarte elkarteen lana erakusteko film laburrak emango dituzte Zarautzen, hilaren 14ean

'Hedatuz, gizarte elkarteen bisibilizazioa' ekimenaren barruan antolatu dute film emanaldia. Hainbat gizarte elkartek "euren beharrak islatzen dituzten" film laburrak osatu dituzte, eta "pertsonen heziketa eta gizarteratze prozesuak" landu dituzte. Ekainaren 14ean Modelo aretoan izango dira ikusgai.

[caption id="attachment_373860" align="aligncenter" width="1200"] Bihotzez elkarteak Zarautz Bihotzekin Elkartasun Lasterketa antolatzen du Zarautzen. [/caption]

Hedatuz, gizarte elkarteen bisibilizazioa ekimena antolatu dute hainbat elkartek eta erakundek, "gizarte egitasmoen lana zabaltzeko eta Gipuzkoan lan egiten duten elkarteen gizarteratzea bultzatzeko. Besteak beste, proiektuan parte hartu dute Bizibide Gipuzkoako Fibromialgia eta Neke Kroniko Sindromearen Elkarteak, Bihotzez Kardiopatiak dituzten haurren familien elkarteak, Agiac Gipuzkoako Antikoagulatu Elkarteak edota Agisas Gipuzkoako gizarte integratzaile eta gizarte eta kultura animatzaileen elkarteak.

2018. urtean, zenbait tailer antolatu zituzten elkarteek, eta bertan egindako lanketetatik abiatuta, "euren beharrak islatzen dituzten" film laburrak osatu zituzten. Hala, grabaketak egiteaz gain, "pertsonen heziketa eta gizarteratze prozesuak" landu dituztela azaldu dute.

Bost film labur

Guztira, bost film labur ekoiztu dituzte taldeek: Bizibidek El vuelo de las mariposas sortu du; Bihotzezek Tocados por el corazon eta Reportaje Bihotzez; Agiac elkarteak Intentalo, todo es posible eta Reportaje Agiac; eta Agisasek La familia lo primero.

Ekainaren 14ean, ostirala, bost ikus-entzunezko lanak emango dituzte Modelo aretoan, 19:30etan hasita. Antolatzaileen arabera, doakoa izango da sarrera, edukiera bete arte. Gazteleraz daude filmak, baina euskarazko azpitituluak izango dira. Bestalde, azaldu dute "ezinbestekoa" dela kolonia, krema, lozio edota antzeko produkturik ez eramatea, "kalte larria eragiten dietelako sentsibilitate anizkoitza duten pertsonei".


Eceiza Gozotegia: Juanita

Tolosa Goxua 2020 lehiaketa abiarazi dugu, etorkizuneko gozogileak ezagutzeko asmoz.

Tolosako 5 gozotegi ezagunenek beraien sekreturik preziatuenak eman dizkigute: beraien gozoen errezetak. Bideoak jarraituta etxeko txikienek errezeta bakoitzeko emaitza antzekoena eta erakargarriena egin beharko dute, eta gehien gerturatzen den txikiena izango da gozotegi horretako "Tolosa Goxua 2020 Etorkizuneko Gozogile" diploma jasoko duena.

Hemen Eceiza gozotegiko Javier Eceizaren errezeta: Juanita

Osagaiak:

Bizkotxoa egiteko:

5 arrautza

125 gramo azukre

200 gramo gari-irin

8 gramo legamia

60 gramo almendra-irin

Krema egiteko:

Litro bat esne

240 gramo azukre

60 gramo arto-irin (maizena)

4 arrautza

Tolosa Goxua 2020 #lehiaketa:

Parte hartzeko baldintzak:

12 urte arteko ume eta gazteek parte hartu ahal izango dute. Parte hartzaile bakoitzak 5 errezetetan parte hartzeko aukera izango du.

Argazkiak nora bidali:

Egindako gozoen argazkiak 669 629 945 telefono zenbakira bidali beharko dira.

Parte hartzeko epea:

Etxean egindako gozoen argazkiak Urriaren 31 bitarte bidali ahalko dira. Epaia Azaroaren 6ean izango da eta epaimahaia tolosako gozogileek osatuko dute.

Sariak:

Sariak memoria jolas bat eta Goxua 2020 diploma izango dira. Errezeta bakoitzeko emaitza antzekotsuen eta erakargarrienari emango zaizkio (Errezeta bakoitzeko irabazle bakarra).


Saninazioetako umeen egunerako izena eman ahal izango da datozen egunetan

HaujijiJai Festa Batzordea eta Marea Arroxako kideak (Argazkia: Nerea Uranga/Hitza) Aurtengo Azpeitiko saninazioetan umeek ere Marea Arroxan parte hartzeko aukera izango dute. Beraien eguna uztailaren 27an izango da eta herriko txikienentzat bazkaria eta jolasak antolatuko dira. 2004 eta 2010 urteen bitartean jaiotako umeek (bi urteak barne), Azpeitiko plazan izena eman beharko dute ondorengo egunetan: uztailaren 11n, 12an eta 15ean, goizetan 11:00etatik 13:00etara eta arratsaldetan, 17:00etatik 20:00etara. Gurasoek umeen argibideekin orri bat bete beharko dute plazan egongo den gunean. HaujijiJai Festa Batzordeak haurren argazki bat eramatea eskertuko lukete. Egun horretako ekintzetan parte hartzeko 4 euro ordaindu beharko dira bazkariaren eta elastikoaren gastuak ordaintzeko. 2000, 2001, 2002 eta 2003 urteetan jaiotakoek ez dute izena eman behar. Astelehenean, hilak 14, batzar "zabal" bat egingo dute txikitxoak umeen egunean egingo dituzten ekintzak erabakitzeko. Batzarra arratsaldeko 18:00etan izango da udaletxe azpian. Informazio gehiago eskuratzeko, izen-emate mahaietara gerturatu daiteke. Horrenbestez, antolatzaileek festetan parte hartzera animatzen die herritarrei. Egitaraua Uztailaren 27a, igandea - 14:00etan elkartzea eta bazkaria 2008an, 2009an, eta 2010ean jaiotakoak, plazan bazkalduko dute (Lokotx taberna inguruan). 2004an, 2005ean, 2006an eta 2007an jaiotakoak, berdura plaza atzean izango dute bazkaria. - Ondoren jolasak eta kalejira egingo dituzte eta askaria banatuko dute. Arratsaldeko 17:30ean, gurasoak plazara joan beharko dute haurrak jasotzera.


Ttakun KE auzoz auzoko tailerrak - Olinpiadak

Ttakun KEk haur eta gazteei zuzendutako bost tailer burutuko ditu astean zehar. Egun bakoitzean herriko auzo batean ongi pasatzeko aukera izango dute.

Azken saioan Olinpiadak izango da. LH4 mailatik gorako ikasleei zuzenduta dago.

Izena eman nahi duten herritarrek 695 78 53 89 zenbakira deitu edo WhatsApp mezua bidali beharko dute, edo bestela, mezu bat idatzi kultura@ttakun.eus helbide elektronikora. Ttakun KEk zehaztu du izen-emateak, beranduenez, tailer bakoitza egin aurreko egunean burutu ahalko direla.


Tertulia literarioa

Iñigo Errastik itzulitako 'Frankestein' lana aztertuko dute. Yurre Ugartek dinamizatuta.


Sagardoz zipriztindutako jai giroa nagusi izango da bihar

Neketsua izan omen da bidea, traba ugariz josia, baina horiek denak gaindituta, bihar egingo dute Sagardo Eguna Errenteria-Oreretan. Hogeita hamabosgarren ekitaldia izango du udalerriko jai egutegian letra larriz idatzitako egunak. Erreferente bilakatu den eta arrasto itzela dakarren zalantzarik ez da.

12:00etan hasiko da Sagardo Eguna Foru Plazan egingo duten lehen txotxarekin. Hortik aurrera dultzaineroek, trikitilariek, txistulariek, dantzariek, txalapartariek eta bertsolariek girotuko dituzte bazterrak. Bigarren txotxa 18:00etan helduko da; Zumardian izango da hori, eta 40 sagardogileren uzta dastatzeko aukera izango da. Horretarako edalontzia erosi beharko da. Edalontzia, pintxoa eta sagardotegi batean bazkaltzeko zozketarako zenbakia 7 euroan lortu ahalko da, zapia gehituta, 10 euro dira. Hala ere, aurreko urteetako zapiren bat dutenei horiek baliatzeko gomendatu diete antolatzaileek.

omenduak

Urtero Sagardo Egunaren alde lan egiten duten pertsonak omentzen dituzte; aurten ere hala egingo dute. Juanfer Ricok eta Idoia Arbelaitzek egiten duten «ezinbesteko lanaren» aitortza jaso dute. Haiei zein antolaketan lanean gogor ari direnei aitortzarik onena eguna giro ezin hobean gozatzea izango da; eta sagardoa gutxi, eta maiz edatea.


Kontzertu bateratua: Bitartean Folk taldeak, Gure Txeruk eta Getariako Musika Bandak

Bitartean Folk musika taldeak, Gure Txeru dantza taldeak eta Getariako Musika Bandak kontzertu bateratua eskainiko dute, azaroaren 3an, ostiralarekin, 22:00etatik aurrera, Balentziaga museoan.

Sarrerak eskuragarri daude, turismo bulegoan, bost euroan.


Donostiako Orfeoia arituko da Oiartzunen, Azkue Memorialean

Oiartzungo Organozaleak elkarteak Jose Manuel Azkueren omenezko memoriala antolatu du, bederatzigarren aldiz. Oiartzunen jaio zen organojolearen memoria betikotzeko urteroko ariketan hiru kontzertu antolatu dituzte.

Azkuek lotura berezia izan zuen Irun eta Errenteria-Oreretarekin, besteak beste. Bidasoko hiriko Junkaleko Andra Mariko organoa gogoko zuen, baita Oarsoaldeko hiriko Agustinetako elizako organo txikia ere.

Horregatik, kontzertua jaioterrian antolatzeaz gain, bi udalerri horietan saio bana egingo dituzte. Oiartzunen, gainera, Donostiako Orfeoia ikusteko aukera egongo da.

Hiru saioetan musikariekin solasean aritzeko aukera egongo da, kontzertuak programatuta dauden ordua baino ordu erdi lehenago hasita.

Egitaraua

Azaroaren 4an, ostirala: J. Verdin /M.N. Bette (organoa). H.Ezeiza (dultzaina, txistua). B. Carrera (dultzaina, oboea). 19:30ean, Errenteria-Oreretako Agustinetako komentuan.

Azaroaren 5ean, larunbata: J. Verdin (organoa). Irungo Junkaleko Andra Mariaren elizan, 19:00etan.

Azaroaren 6an, igandea: J.Verdin (harmoniuma). M.N. Bette (pianoa). Donostiako orfeoia (zuz: S. Alfaro). 18:30ean, Oiartzungo Done Eztebe parrokian.

Jose Manuel Azkue

Jose Manuel Azkue 1927an jaio zen, Killirikupe gaineko Aginalgalde-Etxean. Sei urterekin eman zuen izena Donostiako Musika Kontserbatorioan. 11 urterekin Alesbesera (Nafarroa) joan zen fraide ikasketak egitera, eta urtebete beranduago hasi zen mezetan jotzen.

Hainbat urtez komentuz komentu ibili zen, organista moduan. Hogei urterekin apaiz izateko erabaki behar zuenean, atzera egin zuen. Irunen eta Donostian ibili zen organista moduan. 1954an AEBtara joan zen, eta bi hamarkada eman zituen bertan, organoa ogibide izaten.

1975ean Euskal Herrira bueltatu zen, Donostiako Koruko Andre Mariaren parrokian organista postua lortuta. Donostian eta mundu guztian zehar eman zituen kontzertuak. 2008an hil zen.


Literaturari

Irene Vallejo idazlearen liburu hau 2019an argitaratu zen gaztelaniaz. Interes gutxikoa izango zelakoan aritu zela esan izan du autoreak elkarrizketaren batean, eta harriduraz hartu duela izan duen arrakasta. Hainbat sari jaso ditu; besteak beste, Espainiako Saiakera saria eman zioten 2020an.

Saiakera bat da Infinitua ihi batean. Literaturaren historia bat. Literatura maite duen autore baten lumatik idatzia. Ikasketaz filologo klasikoa da Vallejo, eta saiakera idazteko erabili dituen tonuan eta estiloan nabari zaio proposatzen duen horrekiko interesa eta pasioa. Tonu akademikoa darabil, beroa eta goxoa; estiloa ahozkotasunetik gertu dago. Bidaia liluragarri eta abenturazkoa Alexandrian hasten da, bertako liburutegia nola sortu zen kontatuaz. Literaturaren ertz ugariez ari da hainbat kapitulutan: idazleak, liburu objektua, liburutegiak, ipuin kontalariak, irakurleak, literatura irakasleak, liburu saltzaileak, kontu asmatzaileak, editoreak, liburuzainak, liburu dendak eta abar luze bat. Ekintzaren garaiotan behatzearen, hausnartzearen, pentsatzearen beharraz ere badihardu liburuak. Literatura den mundu zabal horri izugarrizko omenaldia egiten dio Vallejok. Maitasun erakustaldi handia da.

Ematen dituen datu, bertsio eta informazio guztiak irakurrita, Vallejok ikerketa sakon eta zehatza egin duela eta liburua urteetako lanaren emaitza dela ondoriozta genezake.

Konbinazio orekatua eta harmoniatsua lortzen du autoreak: saiakera batek eman behar dituen datuak ematen ditu eta ikerketa baten zehaztasuna du, alde batetik. Asko ikasten da 450 orrialdeetan barrena. Eta, bestetik, ahozkotasunaren magiak eta gertutasunak limurtu egiten gaituzte, Xerezaderen kontakizunek egiten duten bezala.

Fernando Reyk bikain itzuli duen liburu hau urte aldaketarako zubi izan dela aitortu behar dizuet. Liburu honekin ibili dut 2021etik 2022rako bidea. Urteko azken liburua eta urteko lehena izan da. Pena izugarria eman dit bidaia amaitzear zela ohartzeak, eskumako aldean gero eta orri gutxiago izateak, liburuaren pisua ezkerreko eskuarekin eutsi behar izateak. Letra hauen lerroetatik infinituki bidaiatzen jarraitu nahi nuke. Irakurketa itxaropentsua izan da, zalantzarik gabe.

Irakurketa ugariko urtea izan dadila 2022a, urte berri on!


Zine denboraldia asteburu honetan hasiko da

ZUMARRAGA // Zelai Arizti aretoko zine denboraldia asteburu honetan hasiko da. A todo tren. Destino Asturias pelikula emango dute, larunbatean 19:30ean eta 22:00etan, igandean 17:00etan, 19:30ean eta 22:00etan eta astelehenean 19:30ean eta 22:00etan. Hilaren 18ko eta 19ko asteburuan Descarrilados eta Space Jam: aro berriak emango dituzte eta hilaren 24an, 25ean, 26an eta 27an Maixabel.


Esleitutako kuotaren erdira heldu da hegaluzearen arrantza

Hegaluzea arrantzatzeko kanpaina bete-betean, Kofradia Itsas Etxeak urte hasieran esleitutako kuotaren erdia gainditu dela adierazi du. Alegia, 18.100 tonaren % 53,3a arrantzatu da dagoeneko; 9.647 tona baino gehiago orotara. Aurtengo kuota historikotzat jo du itsas etxeak. Izan ere, inoizko handiena da, eta hegaluzearen stockaren osasuna “ona” dela. Euskal Herriko zenbait lonjetan dabiltza egiten deskargak, eta horietako bat da Hondarribiakoa.

Baxurako arrantzaleen arabera, aurtengoa kanpaina normalagoa izaten ari da, iragan biak intentsitate handikoak eta laburregiak izan baitziren. Hori horrela, erritmo geldoagoak prezioa orekatu eta aurreko urteetakoa baina zertxobait altuagoa izatea ahalbidetu duela adierazi dute Kofradiatik.

Kantauriko hainbat eremutan ari badira ere hegaluzea arrantzatzen, ohikoa kostaldetik gehiegi aldendu gabe egitea da. Hala, marea motzak egin eta kalitate handigo arraina bertaratzea lortzen dute arrantzaleek. Hori gutxi balitz, baxurako hegaluzearen arrantzak MSC iraunkortasun zigilua du, eta banan-bana arrantzatutakoa Eusko Label etiketari esker identifikatu daiteke saltokietan.


Larunbat honetan Makean hasiko da banakako Xilaba

24 bertsolarik parte hartuko dute eta finala azaroaren 13an Donibane Lohizunen eginen dute. Bi urtez segidan taldeka aritu ondotik, hemen da bakarkako Xilaba. 24 bertsolarik eman dute izena eta larunbatean, hilaren 18an, hasiko da lehia. Finala azaroaren 13an iraganen da, Donibane Lohizunen.

Lehenbiziko kanporaketa larunbatean Makeako herriko gelan izanen da, 17:00etan, eta sei bertsolari ariko dira: Karlos Aizpurua Etxarte, Mizel Mateo, Irati Alcantarilla, Gillen Hiribarren, Maddi Ane Txoperena Iribarren eta Oier Urreizti.

Bigarren kanporaketa irailaren 25ean, Muskildiko Poson- pesenean eginen dute, 17:00-etan. Sei bertsolari ariko dira: Bittor Thicoïpe, Ramuntxo Christy, Xumai Murua Berra, Xan Alkhat, Maddalen Arzallus Antia eta Miren Artetxe.

Hirugarren kanporaketa urriaren 2rako iragarri dute, Hiriburuko La Perlen, 17:00etan. Josu Txoperena Iribarren, Patxi Iriart, Iker Altuna, Aitor Servier Etxexuri, Pettan Prebende eta Kerman Diaz izanen dira bertsotan ariko direnak.

Laugarren kanporaketa urriaren 9an Gabadiko herriko gelan iraganen da, 17:00etan. Bertze sei bertsolari ariko dira: Johaine Sarraillet, Amets Arzallus Antia, Maddi Sarasua Laskarai, Maindi Murua Berra, Odei Barroso eta Egoitz Zelaia.

Kanporaketak bukatuta, hiru finalerdi jokatuko dituzte: urriaren 16an Mauleko Maule Baithan, urriaren 23an Bardozeko Ezker paretan eta urriaren 30an Izpurako Faustin bentaberrin. 17:00etan izanen dira eta fase honetan kanporaketetatik sailkatuko diren hemezortzi bertsolari ariko dira.

Hala erabakiko dute finalean ariko diren sei bertsolariak zein izanen diren: finalaurrekoetako hiru saioetako lehenak eta puntuazioaren arabera lehenbiziko bertze hirurak. Finala azaroaren 13an izanen da, Donibane Lohizuneko Jai-Alai pilotalekuan, 17:00etan. Puntu gehien metatu duten bi bertsolariek buruz burukoa jokatu ondotik, erabakiko du nor izanen den aurtengo Xilaba txapelketako txapelduna.

Epaile eta gai-jartzaile taldea

Bertsoak epaitzeaz zazpi lagun arduratuko dira: Zuhaitz Olazabal, Ainhoa Sarasua, Abel Zabala, Eneko Bidegain, Maialen Berra, Lur Renteria eta Iban Thicoïpe. Gai-egileen taldean, berriz, bederatzi lagun ariko dira: Antton Lannes, Joana Itzaina, Amaia Castorene, Aritz Bidegain, Amaiur Lujanbio, Lierni Elortza, Pantxika Solorzano, Xabi Elgar eta Oihana Larrandaburu.


Asteartetik aurrera gas gehiago garraiatu ahal izango du Irungo lotura-hodiak

Frantziako eta Espainiako estatuen arteko fluxua % 18 haziko da guztira, Larrauko hodia ere kontuan hartuz gero.

Frantziaren eta Iberiar penintsularen arteko Irungo gas lotura martxan egongo da asteartetik aurrera, eta Europa iparraldearen eta hegoaldearen arteko fluxua handituko da, hornidura merkatuaren arabera egokitzeko.

Enagas enpresa espainiarraren eta Terega frantziarraren azpiegiturak egokituta daude jada, eta 2.000 milioi metro kubikokotik 3.500 milioira igoko da Irungo gas hodiaren gaitasuna.

Horrekin batera Larrauko hodia kontuan hartuz gero, fluxu gaitasunaren hazkundea % 18koa izango da, urteko 8.500 milioi metro kubikora arte.

Hain zuzen ere, Irungo hodiaren gaitasuna handitzea izan da Espainiako Gobernuak, Europako gainerako estatuekiko elkartasunez, hartu duen neurrietako bat energia krisiari aurre egiteko.

Etorkizunari begira, Iberiar Penintsularen eta Europako gainerako estatuen arteko loturak handitzea aurreikusten dute, tartean Espainiak, Portugalek eta Frantziak MidCat pasabidea Bartzelona eta Marsella lotuko dituen BarMar hidrogeno pasabidearekin ordezkatuko duelako.


Txirrindulari lasterketa

Eskolarte mailako lasterketa (benjaminak, alebinak, infantilak). Bizipoz Kafe etxeak babesten dituen eskola mailako txirrindularien lasterketa gaur Oñatin. Zirkuitua: Unibertsitate hiribidea - Aita madina – Lizaur - Unibertsitate hiribidea


Hamaika abesti, hamaika artelan

Anariaren "Habiak" diskoan oinarrituriko erakusketa zabaldu dute Sutegin, Booktegi egitasmoaren bosgarren urtemuga jaialdi honetan. Gaurtik hasita, datorren aste osoan ikusgai izango duzue.

Hamaikakoa osatu dute Sutegiko erakustaretoan, gaurkoan ospatzen ari diren Booktegi egitasmoaren bosgarren urtemuga jaialdiaren baitan. Hamaika artelan, hamaika abesti omentzeko. Anari abeslariak 2000. urtean kaleratu zuen "Habiak", bikoteari buruzko gogoeta biltzen duen diskoa hamaika abestiz osatua dago. Kanta bakoitzeko artelan bat ondu dute beste hainbeste artista hauek guztiek, hamaikako honek: Izibene Oñederrak, Idoia Beratarbidek, Uxue Pascualek, Zaloa Ipiñak, Nagore Legarretak, Marrabilak, Okene Abregok, Ramon Zabalegik, Maite Arbonicsek, Txakur Gorriak eta Alaia Gaztelumendik.

Abestiak berriz, sarrerak agortu dituen emanaldi berezi batean eskaintzekoa da Anari bera, hainbat artista gonbidaturekin batera, Booktegi egitasmoaren bosgarren urtemuga jaialdiaren baitan.


Nafarroak eskuin muturreko taldeen 26 atentatu erregistratu ditu

1975 eta 1985 bitartean gobernuak hiru hilketa eta desagerpen bat bildu ditu Nafarroan edo nafarren aurka egindako erasoetan. Biktimen erreparaziorako, ekitaldi publikoak egingo dituzte


Zazpi proposamen Aiaraldea soziekonomikoki birmoldatzeko

EH Bilduren Ernaberri Aiaraldea planak lau erronka planteatzen ditu eskualdearentzat: industria birmoldaketa, ekonomia zirkularra, lehen sektorea eta zerbitzuen sektoreari lotutako enplegu-hobi berriak. Zazpi proiektu proposatu dituzte horretarako.

Maiatzean, Aldundiak 24 milioi euroko inbertsioa iragarri zuen Aiaraldea suspertzeko. Inbertsio horretan oinarrituta, aste honetan, Ernaiberri Aiaraldea aurkeztu du EH Bilduk, eskualdearen suspertze sozioekonomikorako ibilbide-orri proposamena. Aiaraldeko bederatzi udalerrietako ordezkariek parte hartu dute aurkezpenean (Urduña eta Orozko barne), proposamena Arabako mugak gainditu eta eskualde osora zabaltzeko asmoz.

Plan horrek lau erronka nagusi planteatzen ditu: industria birmoldaketa, ekonomia zirkularra sustatzea, lehen sektoreari balioa ematea eta zerbitzuen sektoreari lotutako enplegu-hobi berriak bilatzea.

Horretarako, EH Bilduk Aldundiaren funts horiekin finantzatuko liratekeen zazpi proiektu zehatz jarri ditu mahai gainean:

Aiaraldea sustatzeko zuzendaritza bateratu bat sortzea, eskualdea sustatu eta garatzeko.

Altzairutegiak, galdategiak eta industria traktoreak modernizatzea.

Lurzoruak eta industria eraikinak berreskuratzea.

Turismo jasangarria sustatzea.

Nerbioiko parke lineala amaitzea.

Etxebizitza birgaitzea eta hiria birsortzea.

Sukalde zentraleko sistema bat sortzea.

Joseba Vivanco Artziniegako alkateak eta Irune Iturbe EH Bildu Arabako mahai politikoan Aiaraldeko ordezkariak ohartarazi dutenez, "pandemiak, energia trantsizio atzeraezinak eta ikuspegi estrategikorik ezak bizkortu egin dituzte eskualdeko sare sozioekonomikoaren agortze-sintomak, bereziki industria eremuan".

Horregatik, EAEko Auzitegi Nagusiak Tubacexeko EEEak eta kaleratzeak baliogabetu dituen aste berean, "enpleguaren aldeko herri mobilizazioa babesteaz gain, hausnarketa estrategikoari ekitea eta alternatiba erreal, egingarri eta itxaropentsua eskaintzea ezinbestekoa" dela aldarrikatu dute. Hain zuzen ere, helburu horrekin jaio da Ernaberri Aiaraldea.

Altzairutegiak, galdategiak eta industria traktoreak

Planteatutako inbertsiorik handiena sei milioi eurokoa da, altzairutegiak, galdategiak eta industria traktoreak modernizatzeko. Neurri horren helburua "energia kontsumoa eta CO2 isuriak murriztea, hondar-beroa berreskuratzea eta energia berriztagarriak in situ ekoiztu eta kontsumitzea" da.

"Uste dugu eskualderako traktoreak diren enpresetan ez dela nahi adina inbertitu, eta azken belaunaldiko altzairutegi eraginkor bihurtu arte egin behar dugula aurrera", azpimarratu du Iturbek.

Lurzoruak eta industria eraikinak

Bigarren inbertsioa bost milioi eurokoa litzateke, lurzoruak eta industria eraikinak berreskuratzeko. Kokaleku horiek etxebizitza eremu gisa edo ekipamendu zein aisialdi eremu gisa berreskuratzea nahi du EH Bilduk, edo, bestela, berrerabili eta industria proiektu berriak bertan kokatzeko.

Hirugarren aukera industrial horri dagokionez, dibertsifikazioa eta ekonomia zirkularra aldarrikatu ditu EH Bilduk: "Birziklapena eta berrerabilpena bultzatu behar dira". Hortaz, teknologia berriek zein osagai elektronikoek sortzen dituzten materia kritikoak birziklatzeko gune berri bat irekitzea proposatu du.

Berreskuratze proiektu horietarako, besteak beste, Lavesa, Cortasa, Valvospain, Gama edo Somolsako kokaleku zaharrak aipatu ditu EH Bilduk.

Turismo jasangarria eta Nerbioiko parkea

Turismo jasangarria sustatzeko eta Nerbioiko parke lineala amaitzeko 5,5 milioi euroko inbertsioa izango litzateke. Turismoari dagokionez, ekoturismoarekin eta landa turismoarekin lotutako proiektuak planteatzen ditu EH Bilduk: "Aisialdi bainurako urmaelak, camping ekologikoak eta Nerbioiko parke linealarekin loturak sortzea". Nerbioiko parkearen kasuan, ibilbide nagusian Delika eta Amurrio arteko lotunearekin bukatzeaz gain, meandroak berreskuratzea eta gainerako berdeguneak egokitzea proposatzen du alderdi subiranistak.

Etxebizitzak birgaitzea

Hirugarrenik, etxebizitzak zaharberritzeko eta hirigune degradatuak birsortzeko 3,5 milioi euroko beste inbertsio bat jasotzen du Ernaiberri Aiaraldea planak. "Birgaitze energetiko pasiboa eta aktiboa, irisgarritasuna hobetzea, hiri-ingurune degradatuetan inbertsioak egitea eta ondare historikoan eta hirigune historikoetan esku hartzea dira proiektu horren ardatzak", azaldu dute.

Sukalde zentrala

EH Bilduren zazpi proposamenen artean azkena sukalde zentral bat sortzea da, eskualdeko jantoki kolektiboak eta bestelako beharrak dituzten herritarrak elikagai osasungarriz hornitzeko.


Balioen balorea

Europak aberastasunen bat baldin badu, moldatzeko, arrotza bereganatzeko, berria eta antzinakoa uztartzeko gaitasuna da, alegia.

Aste honetan Frantziako erretiratutako militar talde batek argitaratu duen idatziak hautsak harrotu ditu. Militar buru hauek, tartean jeneralak izandako 20 azaltzen dira, adierazi dute Frantziaren eta Europaren betiko balioak galtzen ari direla. Etorkinen ugalketa, islamiarren eragin gero eta handiagoa, gazteen axolagabekeria, politikoen arduragabekeria eta gehiengoaren nagikeria eta erantzukizun ezak ekarri gaituzte egoera honetara soldadu izandako hauen iritziz. Ez dira lehenak hori adierazten, beste herrialde batzuetan giza talde ezberdinek erakutsi dute kezka bera, gure izaera, Europak omen duen altxor aberatsena, galzorian da.

Gizartea aldatzen ari dela ukaezina da, zailagoa da aldiz Europarenak liratekeen balio horiek zehaztea. Eskuinak normalean kristautasunak sustatu eta zabaldutako ekarpenak aipatzen ditu; Ezkerrak giza eskubideei eta demokraziari lotutakoak. Zenbait pentsamendu korrontek dio Greziatik jaso genuela arrazoian oinarritutako egia aldarrikatzen, ez iritzietan edo erlijioan finkatutakoak. Erromatik aldiz gizalegea, zuzenbide zibila, hiritartasunak gizaki orori ematen dizkion eskubideak. Giza duintasuna tradizio judeokristauan sustraitutako ideiatan legoke. Pentsaera kritikoa ilustrazioak eman omen zigun. Eta Europak jasotako herentzia hori bere erara moldatzen, egokitzen eta hobetzen ikasi duela diote pentsalari horiek.

Beste batzuek, aldiz, hori eurozentrismoa dela eta arrazakeriaren mugetan egon litekeela uste dute. Balioak unibertsalak direlako, batez ere Nazio Batuek Giza Eskubideen aldarrikapena egin zutenetik. Ziur aski batzuek eta besteek arrazoia dute. Gure kultura eta balioak arriskuan daudela uste dutenek, berriz, historian atzera egin ezkero egiaztatuko lukete Europak kanpotik iritsitakoa bere egin duela, joera eta pentsaera askoren nahasketa dela, eta horrek eman dizkiola aberastasuna eta beraiek aldarrikatzen duten gailentasuna. Eta gainera, balio horien buruan, zerrendan lehena, ezberdinaren onarpena omen dago, Frantzia eta Europa harreraren eta babesaren lurra delako.

Ia guztia erosi daiteken Mundu honetan, gehienak prezioa du, baina gure izaeraren oinarria eta sustraia diren balio horiek aldakorrak izan litezke, egoera bakoitzera egokitu direlako, eta eraso eta zailtasunetatik indartuta atera direlako, baina ez dira buru hezurrean zizelkatutako harrizko zerrenda aldaezinak. Europak aberastasunen bat baldin badu horixe litzateke, moldatzeko, arrotza bereganatzeko, berria eta antzinakoa uztartzeko gaitasuna alegia.


Nafarroako erremonte txapelketako lehen finalerdia abuztuaren 15ean jokatuko dute

Agoizen ariko dira Zeberio II.a eta Aimar Saldias oiztarra, Xanti Uterga doneztebarra eta Agirrezabalaren kontra

Agoizko Toki Eder pilotalekuan, Nafarroako Foru Komunitatearen XVII. Erremonte Profesionaleko Txapelketaren lehen finalerdia jokatu behar zen gaur, abuztuak 11. Azkenean, abuztuaren 15ean, astelehenean, 18,00etatik aitzinera, pilotaleku berean jokatuko dute Zeberio II.ak eta Aimar Saldias oiztarrak, Xanti Uterga eta Agirrezabalaren kontra.

Hasierako ligaxkako partidarik berdinduena eskaini zuten lau erremontista hauek Lekunberrin eta azkenean Zeberiok eta Saldiasek 35-34 irabazi zieten Uterga eta Agirrezabalari.

Bigarren finalerdia abuztuaren 20an jokatuko dute Irunberrin Matxin III.ak eta Ionek, Eloi Otxandorena doneztebarraren eta Otanoren kontra.


Hodi bat apurtu eta gas-isuria izan da Zarauzko golf-zelaian

Golf-zelaiko eraikuntza lanetan izan da isuria, baina egoera kontrolpean dute jada.

Eraikuntza lanetan ari dira Zarauzko golf-zelaian, eta gaur, irailak 22, gas-hodi bat apurtu da 13:10ak aldera. Zuloaren eraginez, gas-isuri bat izan da bertan. Larrialdi-zerbitzuetako langileak bertaratu dira zelaira, eta antza, egoera kontrolpean dute jada.